EURÓPAI BIZOTTSÁG Brüsszel, 2019.10.31. COM(2019) 581 final 2019/0254(COD) Javaslat AZ EURÓPAI PARLAMENT ÉS A TANÁCS RENDELETE az Európai Mezőgazdasági Vidékfejlesztési Alapból (EMVA) és az Európai Mezőgazdasági Garanciaalapból (EMGA) 2021-ben nyújtandó támogatásokra vonatkozó egyes átmeneti rendelkezések megállapításáról, a 228/2013/EU, a 229/2013/EU és az 1308/2013/EU rendeletnek a források és azok 2021. évben történő elosztása tekintetében történő módosításáról, valamint az 1305/2013/EU, az 1306/2013/EU és az 1307/2013/EU rendeletnek a források és azok 2021. évben való alkalmazása tekintetében történő módosításáról



INDOKOLÁS 1.A JAVASLAT HÁTTERE •A javaslat indokai és céljai a)A meglévő rendeletek alkalmazhatóságának meghosszabbítása A Bizottság 2020 utáni közös agrárpolitikára (KAP) vonatkozó reformjavaslatai értelmében a tagállamok 2021. január 1-jétől megkezdik stratégiai terveik végrehajtását. Ez azt jelentené, hogy a tagállamok legkésőbb 2020. január 1-jéig benyújtják stratégiai terveiket, amelyeket a Bizottság az év során jóváhagy. Tekintettel a Parlamentben és a Tanácsban előállt helyzetre, egyértelmű, hogy az alap-jogiaktusok és az azokat követő felhatalmazáson alapuló jogi aktusok és végrehajtási jogi aktusok hivatalos elfogadására 2020 januárja előtt nem fog sor kerülni, melynek következtében átmeneti időszakkal kell számolni. Ez az átmeneti időszak szükségessé teszi a meglévő jogi keret alkalmazhatóságának meghosszabbítását, továbbá az új rendszer életbe lépéséig a KAP folytonosságának biztosítása érdekében egyes szabályok kiigazítását. Az 1305/2013/EU, az 1306/2013/EU, az 1307/2013/EU és az 1308/2013/EU rendelet időbeli hatálya formálisan nem korlátozott, ezért azok hatályon kívül helyezésükig továbbra is alkalmazandók. Az 1305/2013/EU rendeletet továbbra is alkalmazni kell a Bizottság által e rendelet alapján jóváhagyott támogatásokra. A közvetlen kifizetésekről szóló 1307/2013/EU rendelet és a vidékfejlesztésről szóló 1305/2013/EU rendelet azonban nem tartalmazza a 2020 utáni években nyújtható uniós támogatás összegét, sem a nemzeti felső összeghatárokat. Ugyanez vonatkozik az Unió legkülső régiói részére egyedi mezőgazdasági intézkedések megállapításáról szóló 228/2013/EU rendeletre és az egyedi mezőgazdasági intézkedéseknek a kisebb égei-tengeri szigetek javára történő megállapításáról szóló 229/2013/EU rendeletre. Ezért ezek a rendeletek 2021-től a gyakorlatban alkalmazhatatlanná válnak. Következésképpen e rendeleteket módosítani kell, amint a vonatkozó összegek/felső összeghatárok tekintetében megállapodás jön létre a 2021–2027 közötti időszakra vonatkozó új többéves pénzügyi keretben. Ezen túlmenően a közvetlen kifizetésekről szóló 1307/2013/EU rendelet egyes szabályok érvényességét a 2019-ig tartó időszakra korlátozza. A közvetlen kifizetésekről szóló rendeletet módosító (EU) 2019/288 rendelet a 2020. naptári évben alkalmazandó szabályokról rendelkezik. E szabályok alkalmazását az átmeneti időszakra ismételten meg kell hosszabbítani. Az egyértelműség, a jogbiztonság, továbbá a folytonosság érdekében a rendeletet néhány szabállyal ki kell egészíteni és egyes meglévő szabályait módosítani kell. Az 1303/2013/EU rendelet szabályokat állapít meg a 2014–2020-as programozási időszakra. Mivel a jelenlegi vidékfejlesztési programozási időszakot a 2020 utáni időszakra meg kell hosszabbítani, a rendeletben meghatározott egyes határidőket ennek megfelelően ki kell igazítani. Az 1306/2013/EU rendeletnek a közös agrárpolitika finanszírozására, irányítására és monitoringjára irányuló rendelkezései továbbra is alkalmazandók, noha szükség van bizonyos módosításokra az átmeneti időszak folytonosságának biztosítása érdekében. A javaslat célja, hogy az új KAP életbe lépéséig a jelenlegi jogi keret alkalmazhatóságának meghosszabbítása révén jogbiztonságot és folytonosságot biztosítson az európai mezőgazdasági termelőknek nyújtott támogatások terén, továbbá hogy az átmeneti időszakban is biztosítsa a vidékfejlesztési támogatások folytonosságát azon tagállamok számára, amelyek már felhasználták a 2014–2020 közötti időszakra szóló EMVA-előirányzataikat. Annak érdekében, hogy a tagállamok elvégezhessék a szükséges nemzeti szintű kiigazításokat, a javasolt módosításokat a Tanácsnak és az Európai Parlamentnek 2020 közepéig el kell fogadnia. b)Áttérés a következő KAP-időszakra Az új KAP jelentős változásokat vezet be. Az átmeneti szabályokra a jelenlegi KAP-időszakról a következőre való zökkenőmentes átmenet érdekében van szükség. Ami a második pillért illeti, a két programozási időszak közötti átmeneti szabályok meghatározása bevett gyakorlatnak minősül. Az átmeneti szabályokra rendszerint azért van szükség, hogy átmenetet képezzenek két egymást követő programozási időszak között. Tekintettel a Bizottság reformjavaslatai nyomán bekövetkező jelentős változásokra, az átmeneti szabályozás kiemelt jelentőséggel bír, különösen a jelenlegi és a korábbi programozási időszakok többéves kötelezettségvállalásainak folytonosságát illetően. Az egységes közös piacszervezésről szóló 1308/2013/EU rendelet szabályokat állapít meg a mezőgazdasági piacok közös szervezésére, ideértve az ágazatspecifikus támogatási programokat is. Megállapítja a mezőgazdasági piaci intervenciót szabályozó, valamint az ágazatspecifikus támogatás biztosítására vonatkozó paramétereket. A koherencia biztosítása érdekében az új KAP legtöbb beavatkozása egy KAP-támogatásokra irányuló, tagállami stratégiai terv részét fogja képezni, amely több olyan ágazati beavatkozást is magában foglal, amelyeket korábban az 1308/2013/EU rendelet szabályozott. A jelenlegi szabályok szerint a különböző ágazati programokra különböző időkeretek vonatkoznak. Az 1308/2013/EU rendelet szerinti támogatási programok és az új KAP szerinti ágazati beavatkozástípusok közötti koherencia, folytonosság és zökkenőmentes átmenet biztosítása végett a tagállami KAP-stratégiai tervek alkalmazásának kezdetét figyelembe véve szabályokat kell megállapítani az egyes támogatási programok időtartamára vonatkozóan. A gyümölcs- és zöldségágazat, valamint az olívaolaj- és étkezésiolajbogyó-ágazat támogatási programjai tekintetében szabályozni kell az operatív programok és a munkaprogramok meghosszabbítását és módosítását. •Összhang a szabályozási terület jelenlegi rendelkezéseivel A javasolt módosítások összhangban vannak a jelenleg hatályos 1305/2013/EU, 1307/2013/EU és 1308/2013/EU rendelettel, ezért a javaslat összhangban áll a KAP jelenlegi szakpolitikai rendelkezéseivel. •Összhang az Unió egyéb szakpolitikáival A javasolt módosítások összhangban vannak a 2021–2027-es időszakra vonatkozó többéves pénzügyi keretről (TPK) szóló rendeletre irányuló javaslattal és a közös rendelkezésekről szóló rendeletre (CPR) irányuló javaslattal.

2.JOGALAP, SZUBSZIDIARITÁS ÉS ARÁNYOSSÁG •Jogalap Az Európai Unió működéséről szóló szerződés (EUMSZ) 43. cikkének (2) bekezdése és 349. cikke. •Szubszidiaritás (nem kizárólagos hatáskör esetén) Az EUMSZ a mezőgazdaságot az Unió és a tagállamok megosztott hatáskörébe utalja. Az Unió különböző jogalkotási aktusok elfogadása révén gyakorolja a vonatkozó hatáskörét, és ily módon határozza meg és hajtja végre az Európai Unió működéséről szóló szerződés 38–44. cikkében meghatározott közös uniós agrárpolitikát. E javaslat célja, hogy a jelenlegi jogi keret meghosszabbítása révén áthidalja azt az időszakot, amíg az új KAP alkalmazandóvá nem válik, valamint hogy biztosítsa a jelenlegi KAP-időszakról a következőre való zökkenőmentes áttérést. E célkitűzések csak az 1305/2013/EU, az 1306/2013/EU, az 1307/2013/EU, az 1308/2013/EU, a 228/2013/EU és a 229/2013/EU rendelet módosításával, valamint bizonyos átmeneti rendelkezések megállapításával érhetők el. •Arányosság A javaslat a módosítandó jogalkotási aktusokhoz és az átmenet után életbe lépő jogi kerethez képest nem von maga után új szakpolitikai fejleményeket. A javaslat kizárólag a fent említett célkitűzések eléréséhez szükséges mértékben módosítja a meglévő rendeleteket. •A jogi aktus típusának megválasztása Mivel az eredeti jogalkotási aktusok európai parlamenti és tanácsi rendeletek, a módosításokat rendes jogalkotási eljárás keretében európai parlamenti és tanácsi rendeletként is be kell vezetni. 3.AZ UTÓLAGOS ÉRTÉKELÉSEK, AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI •A jelenleg hatályban lévő jogszabályok utólagos értékelése / célravezetőségi vizsgálata Tárgytalan. •Az érdekelt felekkel folytatott konzultációk Tárgytalan. •Szakértői vélemények beszerzése és felhasználása Tárgytalan. •Hatásvizsgálat A javaslat azokkal a jogi szükségszerűségekkel foglalkozik, amelyek a KAP reformjával kapcsolatos intézményközi tárgyalások jelenlegi állása miatt a KAP késedelmes alkalmazásából adódnak. A szóban forgó jogszabály hiányában fennáll az a kockázat, hogy a KAP mezőgazdasági termelői és egyéb kedvezményezettjei 2021-ben nem részesülnek támogatásban. A tagállamok ezért felkérték a Bizottságot, hogy tegyen javaslatot a jelen jogszabályra. A javaslat átmeneti kiigazításokat is tartalmaz, amelyek a Bizottság reformjavaslatai nyomán bekövetkező jelentős változások miatt szükségesek. Ebben az összefüggésben a hatásvizsgálat nem releváns. •Célravezető szabályozás és egyszerűsítés Tárgytalan.

•Alapjogok A javaslat tiszteletben tartja az alapjogokat és betartja a többek között az Európai Unió Alapjogi Chartája által elismert elveket. 4.KÖLTSÉGVETÉSI VONZATOK A vidékfejlesztésről szóló 1305/2013/EU rendelet és a közvetlen kifizetésekről szóló 1307/2013/EU rendelet nem határoz meg előirányzatokat az átmeneti időszakra (a 2020-as naptári év utáni időszakra). Ezért a kezdeményezés költségvetési hatással is jár abban az értelemben, hogy a zökkenőmentes folytonosság biztosítása érdekében a jelenlegi keretet kiegészíti az érintett átmeneti időszakra vonatkozó közvetlen kifizetési és vidékfejlesztési előirányzatokkal. Ezek az előirányzatok megegyeznek a KAP-tervre vonatkozó javaslatban foglaltakkal, valamint összhangban állnak a 2021–2027-es időszakra vonatkozó többéves pénzügyi keretre irányuló bizottsági javaslattal. Ha egy tagállam úgy dönt, hogy nem hosszabbítja meg jelenlegi vidékfejlesztési programjait, a 2021. évi EMVA-előirányzatokat átcsoportosítják a 2022–2025-as EMVA-előirányzatokhoz. Az átmeneti időszakot érintően az 1308/2013/EU, a 228/2013/EU és a 229/2013/EU rendeletekben meghatározott előirányzatokat hasonlóképpen ki kell igazítani az Európai Mezőgazdasági Garanciaalapra (EMGA) vonatkozó, a TPK-javaslatban szereplő teljes összegek figyelembevétele érdekében. A folytonosság biztosítása érdekében a Bizottság az 1306/2013/EU rendelet 25. cikkében említett, mezőgazdasági válságokra képzett tartalék fenntartását javasolja a teljes átmeneti időszakra. Ennek finanszírozására a közvetlen kifizetésekre alkalmazott pénzügyi fegyelem nyújt lehetőséget. Ezért e tekintetben nem merülnek fel többletköltségek. A javaslat semleges a teljes költségvetési kötelezettségvállalás szempontjából. A kifizetési előirányzatok várható ütemezésének hatása attól függ, hogy a tagállamok miként döntenek a jelenlegi vidékfejlesztési programok meghosszabbításával kapcsolatban. A tagállamok esetleges azon döntése, hogy a közvetlen kifizetések és a vidékfejlesztés között pénzeszközöket csoportosítanak át, hasonlóképpen semleges lesz a teljes költségvetési kötelezettségvállalás szempontjából, noha előre nem látható hatással lehet a kifizetések időzítésére. E javaslat pénzügyi hatásairól a javaslathoz mellékelt pénzügyi kimutatás nyújt részletesebb tájékoztatást. 5.EGYÉB ELEMEK •Végrehajtási tervek, valamint a nyomon követés, az értékelés és a jelentéstétel szabályai A végrehajtási terveket, valamint a nyomon követés, az értékelés és a jelentéstétel szabályait rögzítő jelenlegi rendszert meg kell hosszabbítani. •Magyarázó dokumentumok (irányelvek esetén) Nem releváns. •



A javaslat egyes rendelkezéseinek részletes magyarázata A javaslat hét rendeletre vonatkozik: ·az Európai Parlament és a Tanács 1303/2013/EU rendelete az Európai Regionális Fejlesztési Alapra, az Európai Szociális Alapra, a Kohéziós Alapra, az Európai Mezőgazdasági Vidékfejlesztési Alapra és az Európai Tengerügyi és Halászati Alapra vonatkozó közös rendelkezések megállapításáról, az Európai Regionális Fejlesztési Alapra, az Európai Szociális Alapra és a Kohéziós Alapra és az Európai Tengerügyi és Halászati Alapra vonatkozó általános rendelkezések megállapításáról és az 1083/2006/EK tanácsi rendelet hatályon kívül helyezéséről (a továbbiakban: CPR); ·az Európai Parlament és a Tanács 1305/2013/EU rendelete az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról és az 1698/2005/EK tanácsi rendelet hatályon kívül helyezéséről (a továbbiakban: vidékfejlesztési rendelet);

·az Európai Parlament és a Tanács 1306/2013/EU rendelete a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről (a továbbiakban: horizontális rendelet); ·az Európai Parlament és a Tanács 1307/2013/EU rendelete a közös agrárpolitika keretébe tartozó támogatási rendszerek alapján a mezőgazdasági termelők részére nyújtott közvetlen kifizetésekre vonatkozó szabályok megállapításáról, valamint a 637/2008/EK és a 73/2009/EK tanácsi rendelet hatályon kívül helyezéséről (a továbbiakban: közvetlen kifizetésekre vonatkozó rendelet); ·az Európai Parlament és a Tanács 1308/2013/EU rendelete a mezőgazdasági termékpiacok közös szervezésének létrehozásáról és a 922/72/EGK, a 234/79/EGK, az 1037/2001/EK és az 1234/2007/EK tanácsi rendelet hatályon kívül helyezéséről (a továbbiakban: közös piacszervezésről szóló rendelet); ·az Európai Parlament és a Tanács 228/2013/EU rendelete az Unió legkülső régiói részére egyedi mezőgazdasági intézkedések megállapításáról és a 247/2006/EK tanácsi rendelet hatályon kívül helyezéséről; ·az Európai Parlament és a Tanács 229/2013/EU rendelete egyedi mezőgazdasági intézkedéseknek a kisebb égei-tengeri szigetek javára történő megállapításáról és az 1405/2006/EK tanácsi rendelet hatályon kívül helyezéséről. A javaslat két címből áll. Az első cím négy fejezetet tartalmaz, ezek meghatározzák azokat a rendelkezéseket, amelyek a jelenlegi jogi keret meghosszabbítása révén áthidalják azt az átmeneti időszakot, amíg a KAP-terv alkalmazandóvá nem válik, valamint biztosítják a jelenlegi KAP-időszakról a következőre való zökkenőmentes áttérést. A második cím elsősorban a jelenlegi jogi keret meghosszabbítására irányuló rendelkezéseket tartalmazza. Az I. cím tartalmazza az új, önálló rendelkezéseket. A II. cím a meglévő rendelkezéseket módosítja. Az 1303/2013/EU rendelet (CPR-rendelet) A több alapra, köztük az Európai Mezőgazdasági Vidékfejlesztési Alapra (EMVA) vonatkozó közös szabályokat megállapító 1303/2013/EU rendeletet továbbra is alkalmazni kell az EMVA által a 2014–2020-as programozási időszakban támogatott programokra, valamint azon EMVA által támogatott programokra, amelyek esetében a tagállamok az átmeneti időszakra való meghosszabbítás mellett döntenek. E tekintetben az átmeneti időszakhoz való alkalmazkodás érdekében a jogszabályban megállapított egyes határidőket módosítani kell. Az 1305/2013/EU rendelet Az 1305/2013/EU rendelet javasolt módosításai a jelenlegi, 2014–2020 közötti programozási időszak egy évvel történő opcionális meghosszabbítását érintik. A 2021–2027-es időszakra vonatkozó többéves pénzügyi keretre irányuló bizottsági javaslattal összhangban módosítják az uniós támogatás vonatkozó összegeit a 2020 utáni átmeneti időszakra. A javaslat ezenfelül biztosítja, hogy a jelenlegi programozási időszak többéves kötelezettségvállalásai (28., 29. és 33. cikk) az új programozási időszakban is folytatódhassanak. Az új kötelezettségvállalások esetében a tagállamoknak rövidebb időszakot kell meghatározniuk. A javaslat biztosítja továbbá a jelenlegi és a korábbi szabályok alapján tett kötelezettségvállalások folyamatos finanszírozását is, az EMVA-ból a következő időszakára rendelkezésre álló pénzügyi keretösszegek figyelembevételével. Az 1306/2013/EU rendelet A legfontosabb kiigazítás az 1306/2013/EU rendelet 25. cikkében említett mezőgazdasági válságokra képzett tartalékot érinti, amelynek fenntartását a Bizottság a folytonosság biztosítása érdekében a teljes átmeneti időszakra javasolja. A javaslat az átmeneti időszakhoz való alkalmazkodás érdekében módosítja a jogszabályban megállapított egyes határidőket. Az 1307/2013/EU rendelet A rendelet jelenleg a 2020-as naptári év végéig rendelkezik a közvetlen kifizetések nemzeti és nettó felső összeghatárairól. Ezért azt ki kell egészíteni a 2021-es naptári évre vonatkozó felső összeghatárokkal, továbbá ki kell igazítani a gyapotra vonatkozó terményspecifikus támogatás 2021-es naptári évben alkalmazandó referenciaösszegeit is. A javaslat célja továbbá, hogy kezelje a tagállamok által a támogatási jogosultságok kiosztása terén elkövetett hibákat a támogatási jogosultságok számát és értékét tekintve. A jogbiztonság érdekében a támogatási jogosultságokat 2021-től kezdődően egységesíteni kell. A javaslat értelmében a tagállamok a 2020-as naptári évet követően továbbra is élhetnek a pénzeszközök pillérek közötti átcsoportosításának lehetőségével. A tagállamok által opcionálisan alkalmazható belső konvergenciafolyamat lehetőségét a javaslat a 2019 utáni időszakra explicit módon rögzíti. A javaslat ezenfelül az átmeneti időszak tekintetében rendelkezik az egységes területalapú támogatási rendszer meghosszabbításáról is.

Az 1308/2013/EU rendelet Az 1308/2013/EU rendelet javasolt módosításai a 2021–2027-es időszakra vonatkozó többéves pénzügyi keretre irányuló bizottsági javaslattal összhangban az átmeneti időszak tekintetében kiigazítják az egyes támogatási programokhoz rendelt uniós támogatás összegét. Emellett meghatározzák egyrészt az egyes támogatási programok időtartamára vonatkozó szabályokat – figyelembe véve a tagállamok jövőbeli KAP-stratégiai tervei alkalmazásának kezdetét –, másrészt az egyes szektorok támogatási programjaira vonatkozóan az operatív programok és a munkaprogramok meghosszabbításának és módosításának szabályait. A 228/2013/EU rendelet A 228/2013/EU rendelet javasolt módosításai a 2021–2027-es időszakra vonatkozó többéves pénzügyi keretre irányuló bizottsági javaslattal összhangban az átmeneti időszak egyedi intézkedései révén rendelkezésre álló uniós támogatás vonatkozó összegeit érintik. A 229/2013/EU rendelet A 229/2013/EU rendelet javasolt módosításai a 2021–2027-es időszakra vonatkozó többéves pénzügyi keretre irányuló bizottsági javaslattal összhangban az átmeneti időszak egyedi intézkedései révén rendelkezésre álló uniós támogatás vonatkozó összegeit érintik. 2019/0254 (COD) Javaslat AZ EURÓPAI PARLAMENT ÉS A TANÁCS RENDELETE az Európai Mezőgazdasági Vidékfejlesztési Alapból (EMVA) és az Európai Mezőgazdasági Garanciaalapból (EMGA) 2021-ben nyújtandó támogatásokra vonatkozó egyes átmeneti rendelkezések megállapításáról, a 228/2013/EU, a 229/2013/EU és az 1308/2013/EU rendeletnek a források és azok 2021. évben történő elosztása tekintetében történő módosításáról, valamint az 1305/2013/EU, az 1306/2013/EU és az 1307/2013/EU rendeletnek a források és azok 2021. évben való alkalmazása tekintetében történő módosításáról AZ EURÓPAI PARLAMENT ÉS AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 43. cikke (2) bekezdésére és 349. cikkére, tekintettel az Európai Bizottság javaslatára, a jogalkotási aktus tervezete nemzeti parlamenteknek való megküldését követően, tekintettel az Európai Gazdasági és Szociális Bizottság véleményére, tekintettel a Régiók Bizottságának véleményére, tekintettel a Számvevőszék véleményére, rendes jogalkotási eljárás keretében, mivel:

(1)A Bizottság 2020 utáni közös agrárpolitikára (KAP) vonatkozó jogalkotási javaslatai azt a célt szolgálják, hogy a KAP jobban megfeleljen az ágazatot érintő jelenlegi és jövőbeli kihívásoknak (az éghajlatváltozás kezelése, generációs megújulás stb.), miközben a fenntarthatóság és a mezőgazdasági ágazat versenyképessége érdekében továbbra is segíti az uniós mezőgazdasági termelőket. E javaslatok szorosan kapcsolódnak az Unió 2021–2027-es időszakra vonatkozó többéves pénzügyi keretéhez (TPK). (2)A Bizottság teljesítményalapú KAP-ra tett javaslatot („teljesítési modell”). Az új jogi kereten belül az Unió határozza meg az olyan alapvető szakpolitikai paramétereket, mint a KAP célkitűzései és alapkövetelményei, míg a tagállamok nagyobb felelősséget viselnek a tekintetben, hogy hogyan valósítják meg ezeket a konkrét célokat és célkitűzéseket. Ennek megfelelően a tagállamoknak KAP-stratégiai terveket kell kidolgozniuk, melyeket a Bizottság jóváhagyását követően hajtanak végre. (3)A jogalkotási eljárás elhúzódott, ezért a tagállamoknak és a Bizottságnak nem állt módjában az új jogi keret és a KAP-stratégiai tervek – a Bizottság eredeti javaslatának megfelelően – 2021. január 1-jétől történő alkalmazásához szükséges összes elemet kellő időben előkészíteni. (4)Ezért annak biztosítása érdekében, hogy 2021-ben az Európai Mezőgazdasági Garanciaalapból (EMGA) és az Európai Mezőgazdasági Vidékfejlesztési Alapból (EMVA) támogatást lehessen nyújtani a mezőgazdasági termelőknek és más kedvezményezetteknek, az Uniónak további egy évre a meglévő, 2014–2020 közötti időszakra vonatkozó jogi keret feltételei szerint kell ilyen támogatást nyújtania. A jelenleg hatályos jogi keretet főként az 1303/2013/EU, az 1305/2013/EU, az 1306/2013/EU, az 1307/2013/EU, az 1308/2013/EU, a 228/2013/EU és a 229/2013/EU európai parlamenti és tanácsi rendeletek állapítják meg. Ezen túlmenően a jelenlegi támogatási rendszerekről a 2022. január 1-jével kezdődő időszakot átfogó új jogi keretre való átállás megkönnyítése céljából meg kell határozni azokat a szabályokat, amelyek előírják, hogy egyes többéves alapon nyújtott támogatásokat miként kell az új jogi keretbe integrálni. (5)Figyelembe véve, hogy az Uniónak 2021-ben is támogatnia kell a vidékfejlesztést, azoknak a tagállamoknak, amelyek esetében fennáll a kockázat, hogy forrásaik kiapadhatnak, illetve nem lesznek képesek az 1305/2013/EU rendelet alapján új jogi kötelezettségvállalásokat tenni, lehetővé kell tenni, hogy 2021. december 31-ig meghosszabbítsák vidékfejlesztési programjaikat vagy egyes EMVA-támogatásban részesülő regionális vidékfejlesztési programjaikat, továbbá hogy e meghosszabbított programok a 2021-re elkülönített megfelelő költségvetési előirányzatokból jussanak finanszírozáshoz. A cél az, hogy a meghosszabbított programok révén összességében legalább a jelenlegivel megegyező szinten maradjanak a környezetvédelmi és éghajlat-politikai törekvések. (6)Mivel egyes tagállamok még mindig rendelkezhetnek korábbi évekből származó uniós forrásokkal, a tagállamoknak meg kell adni a lehetőséget arra, hogy vidékfejlesztési programjaikat, illetve egyes regionális vidékfejlesztési programjaikat ne kelljen meghosszabbítaniuk. E tagállamoknak lehetővé kell tenni, hogy az EMVA-ból nyújtott 2021-es költségvetési előirányzatokat vagy ezen összegek nem meghosszabbított regionális vidékfejlesztési programokhoz rendelt részét az (EU) .../... tanácsi rendelettel [a 2021–2027-es időszakra vonatkozó többéves pénzügyi keretről szóló rendelettel] összhangban átcsoportosítsák a 2022–2025-ös időszak pénzügyi előirányzataihoz. (7)Annak érdekében, hogy a Bizottság gondoskodhasson a szükséges pénzügyi tervezésről és azzal összhangban az 1305/2013/EU rendelet mellékletében meghatározott uniós támogatás éves bontásainak kiigazításáról, a tagállamoknak e rendelet hatálybalépését követően mielőbb tájékoztatniuk kell a Bizottságot arról, hogy szándékukban áll-e meghosszabbítani vidékfejlesztési programjaikat, illetve mely regionális vidékfejlesztési programjaik meghosszabbítása mellett döntöttek, és következésképpen a 2021-es költségvetési előirányzatok mely vonatkozó összegeit nem kell átcsoportosítani a következő évekre. (8)Az 1303/2013/EU rendelet a közös kereten belül működő EMVA-ra és néhány más alapra vonatkozó közös szabályokat állapítja meg. A rendeletet továbbra is alkalmazni kell az EMVA által a 2014–2020-as programozási időszakban támogatott programokra, valamint azon EMVA által támogatott programokra, amelyek esetében a tagállamok a 2021. december 31-ig történő meghosszabbítás mellett döntenek. E tagállamok esetében az EMVA által a 2021-es programozási évre nyújtott támogatások végrehajtása tekintetében továbbra is az 1303/2013/EU rendelettel összhangban a 2014. január 1. és 2020. december 31. közötti időszakra érvényes partnerségi megállapodást kell a tagállamoknak és a Bizottságnak stratégiai dokumentumként használni. (9)Az 1303/2013/EU rendelet a végrehajtási jelentések, az éves felülvizsgálati ülések, az utólagos értékelések, az összefoglaló jelentések, a kiadások elszámolhatósága, a kötelezettségvállalások visszavonása és a költségvetési kötelezettségvállalások tekintetében meghatározott egyes határidőket a 2014–2020-as programozási időszakra korlátozza. E határidőket ki kell igazítani annak érdekében, hogy figyelembe lehessen venni az EMVA-ból nyújtott támogatásokhoz kapcsolódó programok végrehajtására rendelkezésre álló időszak meghosszabbítását. (10)Az Európai Parlament és a Tanács 1310/2013/EU rendelete és a Bizottság 807/2014/EU felhatalmazáson alapuló rendelete előírja, hogy az 1305/2013/EU rendelet előtt vidékfejlesztésre támogatást nyújtó rendeletek alapján tett bizonyos hosszú távú kötelezettségvállalásokat a 2014–2020-as programozási időszakban bizonyos feltételek mellett továbbra is az EMVA-ból kell kifizetni. Az ilyen kiadásoknak a vonatkozó jogi kötelezettségvállalások időtartamára a 2021-es programozási évben is – megegyező feltételek mellett – elszámolhatónak kell lenniük. A jogbiztonság és a jogi egyértelműség érdekében egyértelművé kell tenni, hogy az 1305/2013/EU rendelet integrált igazgatási és ellenőrzési rendszer tekintetében megállapított intézkedéseinek megfelelő intézkedések keretében tett jogi kötelezettségvállalásokra is ugyanez az integrált igazgatási és ellenőrzési rendszer alkalmazandó, valamint hogy az ilyen jogi kötelezettségvállalásokhoz kapcsolódó kifizetéseket a december 1-jétől a következő naptári év június 30-ig tartó időszakban kell teljesíteni. (11)Az (EU) .../... rendelet [az Európai Parlament és a Tanács új CPR-rendelete] által szabályozott egyéb alapokkal való koherencia érdekében a közösségvezérelt helyi fejlesztésekhez is elérhetővé kell tenni az EMVA-ból nyújtott támogatásokat, a szóban forgó rendeletben meghatározott új szabályokkal összhangban. (12)Az 1307/2013/EU rendelet szerinti támogatási jogosultságok kiosztása (illetve a meglévő jogosultságaikat megtartó tagállamok esetében az újraszámítások) terén egyes tagállamok 2015-ben hibákat vétettek a támogatási jogosultságok számának és értékének megállapításakor. E hibák többsége – még ha kizárólag egyetlen mezőgazdasági termelő esetében merültek is fel – az összes mezőgazdasági termelő és az összes év tekintetében befolyásolja a támogatási jogosultságok értékét. Néhány tagállam 2015 után is követett el hibákat a jogosultságok tartalékból való kiosztása kapcsán (például az átlagérték kiszámítása során). Az ilyen meg nem felelés esetén rendszerint pénzügyi korrekció alkalmazandó, amíg az érintett tagállam meg nem teszi a megfelelő korrekciós intézkedéseket. Tekintetbe véve a jogosultságok első alkalommal történt kiosztása óta eltelt időt, a jogosultságok megállapítására és adott esetben azok korrekciójára irányuló tagállami erőfeszítéseket, valamint a jogbiztonság támasztotta igényeket, a támogatási jogosultságok számát és értékét egy bizonyos időponttól kezdődően jogszerűnek és szabályszerűnek kell tekinteni. (13)A támogatási jogosultságok megerősítése azonban nem mentesíti a tagállamokat az EMGA megosztott irányításából adódó, az uniós költségvetés szabálytalan kiadásokkal szembeni védelmének biztosítását célzó felelősségük alól. Ezért a mezőgazdasági termelőknek 2020. január 1-je előtt kiosztott támogatási jogosultságok megerősítése 2021. január 1-jétől nem érinti a Bizottság arra vonatkozó hatáskörét, hogy szabálytalanul nyújtott kifizetések esetén 2020-ig bezárólag bármely naptári év vonatkozásában meghozza az 1306/2013/EU rendelet 52. cikkében említett határozatokat a támogatási jogosultságok számában vagy értékében észlelt hibák alapján. (14)Tekintettel arra, hogy az új jogi kerettel összhangban álló, a tagállamok által kidolgozandó KAP-stratégiai tervek előreláthatólag 2022. január 1-jétől alkalmazandók, a meglévő támogatási rendszerekről az új jogi keretre, elsősorban az (EU) …/… európai parlamenti és tanácsi rendeletre [a KAP-stratégiai tervről szóló rendeletre] való áttérés szabályozására átmeneti szabályokat kell meghatározni. (15)Az 1305/2013/EU rendelet előtt vidékfejlesztésre támogatást nyújtó rendeletek alapján tett bizonyos hosszú távú kötelezettségvállalásokhoz kapcsolódó kiadásokat a 2014–2020-as programozási időszakban is el lehetett számolni. Kivéve azokat az eseteket, amikor az ilyen hosszú távú kötelezettségvállalások időtartama lejárt, az ilyen költségeknek az adott jogi kötelezettségvállalások időtartamára, a hozzájárulás adott időszakban alkalmazott mértékéig továbbra is elszámolhatónak kell lenniük a KAP-stratégiai terv által lefedett időszakban, feltéve, hogy azt beillesztették a KAP-stratégiai tervbe és a kifizetés az (EU) …/… rendeletnek megfelelően történik. Ugyanez vonatkozik az 1303/2013/EU rendeletnek és az 1305/2013/EU rendeletnek megfelelően tett bizonyos hosszú távú kötelezettségvállalásokra is. Ebben az összefüggésben egyértelművé kell tenni, hogy a KAP-stratégiai tervben megállapított terület- és állatállomány-alapú beavatkozástípusoknak megfelelő intézkedések keretében tett jogi kötelezettségvállalásokra az integrált igazgatási és ellenőrzési rendszer alkalmazandó, valamint hogy az ilyen jogi kötelezettségvállalásokhoz kapcsolódó kifizetéseket a december 1-jétől a következő naptári év június 30-ig tartó időszakban kell teljesíteni. (16)Az 1308/2013/EU rendelet szabályokat állapít meg a mezőgazdasági piacok közös szervezésére, ezen belül a rendelet 29–60. cikke bizonyos támogatási programokat szabályoz. E támogatási programokat az (EU) …/… rendelet [a KAP-stratégiai tervről szóló rendelet] 39. cikkének a)–e) pontjában említett ágazati beavatkozástípusokként kell beépíteni a tagállamok jövőbeli KAP-stratégiai terveibe. Az 1308/2013/EU rendelet szerinti támogatási rendszerek és az (EU) …/… rendelet [a KAP-stratégiai tervről szóló rendelet] szerinti ágazati beavatkozástípusok közötti koherencia, folytonosság és zökkenőmentes átmenet biztosítása végett a jövőbeli tagállami KAP-stratégiai tervek joghatásának kezdetét figyelembe véve szabályokat kell megállapítani az egyes támogatási programok időtartamára vonatkozóan. (17)Az olívaolaj- és étkezésiolajbogyó-ágazat támogatási programjai tekintetében a 2018. április 1-től 2021. március 31-ig tartó időszakra szóló munkaprogramokat 2021. december 31-ig meg kell hosszabbítani. A gyümölcs- és zöldségágazat támogatási programjai tekintetében szabályozni kell az operatív programok módosítását, illetve azok új operatív programmal való felváltását. (18)A borágazat és a méhészeti ágazat támogatási programjai folytonosságának biztosítása érdekében olyan szabályokat kell megállapítani, amelyek lehetővé teszik, hogy e támogatási programok a rájuk vonatkozó programozási időszak végéig továbbra is végrehajthatóak legyenek. Ezen időszak tekintetében ezért az 1306/2013/EU rendelet egyes rendelkezéseit 2021. december 31-ig, illetve az említett támogatási programok végéig továbbra is alkalmazni kell az 1308/2013/EU rendelet alapján végrehajtott műveletek összefüggésében felmerült kiadásokra, illetve teljesített kifizetésekre. (19)A kötelezettségvállalások jelenlegi vidékfejlesztési programozási időszakból a KAP-stratégiai tervekbe való jelentős átcsoportosításának korlátozása érdekében az agrár-környezetvédelmi és az éghajlatváltozáshoz, az ökológiai gazdálkodáshoz és az erdő-környezetvédelemhez kapcsolódó új többéves kötelezettségvállalások időtartamát legfeljebb három évre kell korlátozni. A meglévő kötelezettségvállalások meghosszabbítását egy évre kell korlátozni. (20)Az (EU) .../... rendeletben [az új CPR-ben] meghatározott új szabályokkal összhangban kialakított közösségvezérelt helyi fejlesztésekhez EMVA-támogatásnak is elérhetőnek kell lennie. A közösségvezérelt helyi fejlesztésekre fordítandó források 2021-es programozási évben való kihasználatlanságának elkerülése végett azonban azoknak a tagállamoknak, amelyek vidékfejlesztési programjaikat 2021. december 31-ig meghosszabbítják és élnek a közvetlen kifizetésekből származó összegek vidékfejlesztésre való átcsoportosításának lehetőségével, lehetővé kell tenni, hogy az előirányzatok közösségvezérelt helyi fejlesztésekre fordítandó legalább 5 %-át kizárólag a 2021. december 31-ig meghosszabbított, az összegek közvetlen kifizetésekből való átcsoportosítása előtt kiszámított vidékfejlesztési célú EMVA-hozzájárulásra alkalmazzák.

(21)Az átmeneti időszakban való folytonosság biztosítására a mezőgazdasági válságokra képzett tartalékot 2021-ben is fenn kell tartani, és a tartalék 2021-re alkalmazandó megfelelő összegét is figyelembe kell venni. (22)Az EMVA-ból nyújtott előfinanszírozás szabályai tekintetében egyértelművé kell tenni, hogy amennyiben a tagállamok a 2014–2020-as időszak 2021. december 31-ig történő meghosszabbítása mellett döntenek, az érintett programok nem részesülnek további előfinanszírozásban. (23)Az 1307/2013/EU rendelet 11. cikke jelenleg csak arról rendelkezik, hogy a tagállamoknak értesíteniük kell a Bizottságot a 2015 és 2020 közötti években a mezőgazdasági termelőknek egy adott naptári évre nyújtandó közvetlen kifizetések összegének a 150 000 EUR-t meghaladó része csökkentéséről hozott döntéseikről és a csökkentések eredményeképpen keletkező becsült összegekről. A meglévő rendszer fenntartása érdekében a tagállamoknak a 2021-es naptári évre vonatkozóan is értesíteniük kell a Bizottságot a csökkentésekről hozott döntéseikről, valamint a csökkentések eredményeképpen keletkező becsült összegekről. (24)Az 1307/2013/EU rendelet 14. cikke lehetővé teszi a tagállamok számára, hogy a 2014–2020 közötti naptári évek tekintetében a közvetlen kifizetések és a vidékfejlesztés között pénzeszközöket csoportosítanak át. Annak biztosítása érdekében, hogy a tagállamok megtarthassák saját stratégiáikat, a pillérek közötti rugalmasságot a 2022-es pénzügyi évnek megfelelő 2021-es naptári év tekintetében is fenn kell tartani. (25)Annak érdekében, hogy a Bizottság az 1307/2013/EU rendelet 22. cikke (1) bekezdésének, 36. cikke (4) bekezdésének, 42. cikke (2) bekezdésének, 47. cikke (3) bekezdésének, 49. cikke (2) bekezdésének, 51. cikke (4) bekezdésének és 53. cikke (7) bekezdésének megfelelően megállapíthassa a költségvetési felső összeghatárokat, a tagállamoknak 2020. augusztus 1-jéig értesíteniük kell a Bizottságot a 2021-es naptári év támogatási rendszerekre bontott pénzügyi előirányzatairól hozott határozataikról. (26)Az 1307/2013/EU rendelet 22. cikkének (5) bekezdése a jogosultságok értékének lineáris kiigazítását írja elő abban az esetben, ha az alaptámogatási rendszerre vonatkozó, valamely tagállam tekintetében meghatározott felső összeghatár az adott tagállam által hozott bizonyos döntések következtében eltér az előző évitől. A rendelet nemzeti felső összeghatárokat meghatározó II. melléklete alkalmazásának 2020-as naptári év utánra szóló meghosszabbítása és az adott dátumot követő esetleges éves eltérések hatással lehetnek az alaptámogatási rendszerre vonatkozó felső összeghatárra. Annak érdekében, hogy a tagállamok teljesíteni tudják, hogy a jogosultságok és a tartalék(ok) összértéke megegyezzen a szóban forgó rendelet 22. cikkének (4) bekezdésében az alaptámogatási rendszerre vonatkozóan megállapított felső összeghatárral, indokolt lineáris kiigazításról rendelkezni a II. melléklet alkalmazásának meghosszabbításához vagy annak az átmeneti időszak alatti változásaihoz való igazodás figyelembevételével. Ezen túlmenően a tagállamoknak biztosított fokozott rugalmasság érdekében helyénvalónak tűnik lehetővé tenni, hogy a tagállamok – adott esetben eltérő arányokkal – kiigazíthassák a jogosultságok vagy a tartalék értékét. (27)A jelenlegi jogi kerettel összhangban a tagállamok 2014-ben értesítették a Bizottságot a 2020-as naptári évig tartó időszakot felölelő, az 1307/2013/EU rendelet hatálya alá tartozó időszakban az alaptámogatási rendszerre vonatkozó éves nemzeti felső összeghatár régiók közötti felosztásáról és adott esetben a fokozatos, évenkénti módosításokról hozott határozataikról. A tagállamoknak a 2021-es naptári év tekintetében is értesíteniük kell a Bizottságot az ilyen határozataikról. (28)A belső konvergenciamechanizmus a közvetlen jövedelemtámogatás mezőgazdasági termelők közötti méltányosabb elosztásának alapvető folyamata. A korábbi referenciák alkalmazásából eredő jelentős egyedi különbségek egyre kevésbé indokolhatók. Az 1307/2013/EU rendeletben a belső konvergencia alapmodelljének lényege, hogy a tagállamok 2015-től valamennyi nemzeti és regionális szintű támogatási jogosultság tekintetében egységes átalányt alkalmaznak. Az egységes értékre való zökkenőmentes áttérés biztosítása érdekében azonban eltérést állapítottak meg, amelynek értelmében a tagállamok 2015 és 2019 közötti részleges konvergencia alkalmazásával differenciálhatják a támogatási jogosultságok értékét. Egyes tagállamok éltek az eltérés nyújtotta lehetőséggel. A közvetlen kifizetések méltányosabb elosztására irányuló folyamat folytatásaként a tagállamok az egységes átalány alkalmazása vagy a jogosultságok értékének 2019-es szinten tartása helyett 2019 után tovább közelíthetnek a nemzeti, illetve regionális átlaghoz. Az ezzel kapcsolatos határozatukról évente értesíteniük kell a Bizottságot. (29)Az 1307/2013/EU rendelet 30. cikke a nemzeti tartalék létrehozása céljából a támogatási jogosultságok értékének fokozatos, évenkénti módosításáról rendelkezik, ami a tartalék többéves kezeléséhez igazodóan tükrözi a rendelet II. mellékletében meghatározott nemzeti felső összeghatár évenkénti változását. E szabályokat oly módon kell kiigazítani, hogy azok tükrözzék mind az összes kiosztott jogosultság, mind a tartalék értékeinek módosítási lehetőségét, figyelembe véve a II. mellékletben rögzített összegben két év között esetlegesen bekövetkező változást. Egyes tagállamok, amelyek 2019-re nem érték el az átalányt, évenként hajtják végre a belső konvergenciát. A 2020-as és a 2021-es naptári év tekintetében a kiosztás évében csak a folyó év támogatási jogosultságának értékét kell meghatározni. A tartalékból kiosztandó jogosultságok adott évi egységértékét az említett rendelet 22. cikke (5) bekezdésének megfelelően a tartalék esetleges kiigazítását követően kell kiszámítani. Az azt követő években a tartalékból kiosztott támogatási jogosultságok értékét az említett rendelet 22. cikke (5) bekezdésének megfelelően kell kiigazítani. (30)Az 1307/2013/EU rendelet 36. cikke 2020. december 31-ig írja elő az egységes területalapú támogatási rendszer alkalmazását. A KAP-stratégiai tervről szóló (EU) …/… rendelet értelmében a tagállamok az eddigiekkel megegyező módon – azaz korábbi referenciákon alapuló támogatási jogosultságok kiosztása nélkül – hajthatnak végre alapszintű jövedelemtámogatást. Ebből adódóan helyénvaló lehetővé tenni az egységes területalapú támogatási rendszer 2021-re való meghosszabbítását. (31)A jogbiztonság érdekében egyértelművé kell tenni, hogy az 1307/2013/EU rendelet 41. és 42. cikke értelmében a tagállamok évente felülvizsgálhatják az átcsoportosítással nyújtható támogatásokról hozott határozataikat. (32)Az 1305/2013/EU, az 1306/2013/EU, az 1307/2013/EU, az 1308/2013/EU, a 228/2013/EU és a 229/2013/EU rendeletet ezért ennek megfelelően módosítani kell. (33)A 2020-tól alkalmazandó konvergencia egyértelművé tétele vonatkozásában a 10. cikk (6) bekezdését visszamenőlegesen, 2020. január 1-jétől kell alkalmazni. (34)Ezenfelül a 228/2013/EU és a 229/2013/EU rendelet módosításait az (EU) .../... rendelettel [a 2021–2027-es időszakra vonatkozó többéves pénzügyi keretről szóló rendelettel] összhangban 2021. január 1-jétől kell alkalmazni, ELFOGADTA EZT A RENDELETET: I. Cím

Átmeneti rendelkezések I. fejezet

Az 1303/2013/EU rendelet alkalmazásának 2021-es programozási évre való meghosszabbítása és az 1303/2013/EU és az 1310/2013/EU rendeletben rögzített egyes időszakok meghosszabbítása 1. cikk Az EMVA-ból nyújtott támogatásban részesülő programok végrehajtási időszakának meghosszabbítása (1)Az Európai Mezőgazdasági Vidékfejlesztési Alap (EMVA) révén támogatott programok vonatkozásában azon tagállamok, amelyek esetében fennáll a kockázat, hogy a pénzügyi források hiánya miatt nem lesznek képesek az 1305/2013/EU rendelet alapján új jogi kötelezettségvállalásokat tenni, 2021. december 31-ig meghosszabbíthatják az 1303/2013/EU rendelet 26. cikkének (1) bekezdésében meghatározott időszakot.

Az első albekezdésben biztosított lehetőséggel élő tagállamok döntésükről az e rendelet hatálybalépését követő tíz napon belül értesítik a Bizottságot. Azon tagállamok esetében, amelyek az 1305/2013/EU rendelet 6. cikkével összhangban több regionális programot nyújtottak be, az említett értesítésnek tartalmaznia kell, hogy mely regionális programok meghosszabbítását tervezik, valamint az 1305/2013/EU rendelet I. mellékletének megfelelően fel kell tüntetni benne a 2021-re vonatkozó éves bontáson belüli megfelelő költségvetési összeggel kapcsolatos információt is. Ha a Bizottság álláspontja szerint nem indokolt az időszak első albekezdés szerinti meghosszabbítása, erről a második albekezdésben említett értesítés kézhezvételétől számított hat héten belül értesíti az érintett tagállamot. A második albekezdésben említett értesítés nem érinti a vidékfejlesztési program 2021-re szóló módosítására irányuló, az 1305/2013/EU rendelet 11. cikke (1) bekezdésének a) pontja szerinti kérelem benyújtásának szükségességét. A szóban forgó módosítás célja, hogy a rendelet 59. cikkének (6) bekezdésében említett intézkedésekre vonatkozóan legalább megegyező szinten tartsa a teljes EMVA-kiadásokat. (2)Azon tagállamok esetében, amelyek nem élnek az e cikk (1) bekezdésében nyújtott lehetőséggel, az (EU) .../... rendelet [a 2021–2027-es időszakra vonatkozó többéves pénzügyi keretről szóló rendelet] [8]. cikke alkalmazandó a 2021-es év felhasználatlan forrásaira, az 1305/2013/EU rendelet I. mellékletének megfelelően. Ha egy tagállam úgy dönt, hogy csak egyes regionális programok tekintetében él az (1) bekezdésben biztosított lehetőséggel, az e bekezdés első albekezdésében említett összeg megegyezik az 1305/2013/EU rendelet I. mellékletében az adott tagállamra 2021 tekintetében megállapított összeg és a meghosszabbítani kívánt regionális programokra vonatkozóan a (2) bekezdés első albekezdésének megfelelően bejelentett költségvetési összeg közötti különbözettel. 2. cikk Az 1303/2013/EU rendelet alkalmazásának meghosszabbítása a programok tekintetében (1)Az 1303/2013/EU rendelet tovább alkalmazandó a 2014–2020 közötti programozási időszakban az EMVA-ból támogatott programokra, valamint a tagállamok által a 2014–2020-as időszakot az e rendelet 1. cikkének (1) bekezdése szerint meghosszabbítani szándékozott programokra. (2)Azon programok tekintetében, amelyek esetében a tagállamok a 2014–2020-as időszak e rendelet 1. cikkének (1) bekezdése szerinti meghosszabbítása mellett döntenek, az 1303/2013/EU rendelet 50. cikke (1) bekezdésében, 51. cikke (1) bekezdésében, 57. cikke (2) bekezdésében, 65. cikke (2) és (4) bekezdésében, valamint 76. cikke első bekezdésében említett időszakokat és határidőket egy évvel meg kell hosszabbítani. (3)Azon tagállamok esetében, amelyek a 2014–2020-as időszak e rendelet 1. cikkének (1) bekezdése szerinti meghosszabbítása mellett döntenek, az EMVA által 2021-re nyújtott támogatások végrehajtására továbbra is az 1303/2013/EU rendelettel összhangban a 2014. január 1. és 2020. december 31. közötti időszakra kidolgozott partnerségi megállapodást kell a tagállamoknak és a Bizottságnak stratégiai dokumentumként használni. (4)Az utólagos EMVA-értékelések főbb következtetéseit ismertető, az 1303/2013/EU rendelet 57. cikke (4) bekezdése szerinti összefoglaló jelentést a Bizottság legkésőbb 2026. december 31-ig elkészíti. 3. cikk Egyes kiadástípusok elszámolhatósága 2021-ben Az 1303/2013/EU rendelet 65. cikkének (2) bekezdése, e rendelet 2. cikkének (2) bekezdése, valamint az 1306/2013/EU rendelet 38. cikkének sérelme nélkül az 1310/2013/EU rendelet 3. cikkének (1) bekezdésében és a 807/2014/EU felhatalmazáson alapuló rendelet 16. cikkében említett kiadások az EMVA által támogatott programok – amelyek esetében a tagállamok a 2014–2020-as időszak e rendelet 1. cikkének (1) bekezdése szerinti meghosszabbítása mellett döntöttek – 2021-es előirányzatain belüli EMVA-hozzájárulásból támogathatók, az alábbi feltételek mellett: a)az ilyen kiadásokról 2021 tekintetében rendelkezik a vonatkozó vidékfejlesztési program; b)az EMVA-hozzájárulásnak az 1305/2013/EU rendelet szerinti megfelelő intézkedésre vonatkozó, az 1310/2013/EU rendelet I. mellékletében és a 807/2014/EU felhatalmazáson alapuló rendelet I. mellékletében meghatározott mértékét alkalmazzák; c)az 1306/2013/EU rendelet 67. cikkének (2) bekezdésében említett rendszer alkalmazandó az említett rendelet 21. cikke (1) bekezdésének a) és b) pontja, 28–31. cikke, 33. cikke, 34. cikke és 40. cikke szerint nyújtott támogatásnak megfelelő intézkedések alapján tett jogi kötelezettségvállalásokra, továbbá a vonatkozó műveleteket egyértelműen meghatározzák; valamint d)a c) pontban említett jogi kötelezettségvállalások nyomán tett kifizetésekre az 1306/2013/EU rendelet 75. cikkében meghatározott időszakon belül kerül sor. II. fejezet

Az (EU) .../... rendelet [az új CPR] 25–28. cikkének alkalmazása a 2021-es programozási évben 4. cikk

Közösségvezérelt helyi fejlesztés A 2014–2020 közötti időszakban az EMVA-ból támogatott programok esetében, valamint azon programok esetében, amelyek vonatkozásában a tagállamok a 2014–2020-as időszak e rendelet 1. cikkének (1) bekezdése szerinti meghosszabbítása mellett döntenek, az EMVA az (EU) .../... rendelet [az új CPR] 25–28. cikkével összhangban támogathatja a több forrásból finanszírozott közösségvezérelt helyi fejlesztéseket. III. fejezet

A mezőgazdasági termelőknek nyújtott közvetlen kifizetésekre vonatkozó támogatási jogosultságok 5. cikk Végleges támogatási jogosultságok (1)A mezőgazdasági termelők számára 2020. január 1-je előtt kiosztott támogatási jogosultságok 2021. január 1-jétől jogszerűnek és szabályszerűnek tekintendők. E jogszerűnek és szabályszerűnek tekintendő jogosultságok értéke megegyezik a 2020. december 31-én érvényes, 2020-as naptári évre vonatkozó értékkel. Mindez nem érinti az uniós jogszabályok vonatkozó cikkeit, amelyek a 2021-es és az azt követő naptári évek tekintetében szabályozzák a támogatási jogosultságok értékét, különösen az 1307/2013/EU rendelet 22. cikkének (5) bekezdését és 25. cikkének (12) bekezdését. (2)Az (1) bekezdés nem alkalmazandó a mezőgazdasági termelők számára valótlan adatokat tartalmazó kérelmek alapján megítélt támogatási jogosultságokra, kivéve olyan hibák esetén, amelyek észlelését a mezőgazdasági termelőtől nem lehet észszerűen elvárni. (3)Az e cikk (1) bekezdése nem érinti a Bizottság arra vonatkozó hatáskörét, hogy meghozza az 1306/2013/EU rendelet 52. cikkében említett határozatokat a 2020-ig bezárólag bármely naptári év vonatkozásában nyújtott kifizetések céljára felmerült kiadásokkal kapcsolatban. IV. fejezet

Az 1305/2013/EU, az 1306/2013/EU és az 1308/2013/EU rendelethez, valamint a KAP-stratégiai tervek végrehajtásához kapcsolódó átmeneti rendelkezések 1. szakasz

Vidékfejlesztés 6. cikk Egyes kiadástípusok elszámolhatósága a KAP-stratégiai terv időtartama alatt (1)Az 1698/2005/EK tanácsi rendelet 23., 39. és 43. cikkében említett intézkedések szerint a kedvezményezettek javára tett jogi kötelezettségvállalásokkal kapcsolatos, az 1305/2013/EU rendelet értelmében támogatásban részesülő kiadások a KAP-stratégiai tervnek megfelelő 2022–2027-es időszak alatt továbbra is támogathatók az EMVA-ból nyújtott hozzájárulással, az alábbi feltételek mellett: a)az ilyen kiadásról a 2022–2027 közötti időszakra vonatkozó KAP-stratégiai terv rendelkezik az (EU) .../... rendelettel [a KAP-stratégiai tervről szóló rendelettel] összhangban, és a kiadás megfelel az (EU) .../... rendelet [a horizontális rendelet] előírásainak; b)az EMVA-hozzájárulás megfelelő beavatkozásra vonatkozó, a KAP-stratégiai tervben az (EU) .../... rendelettel [a KAP-stratégiai tervről szóló rendelettel] összhangban meghatározott mértéke alkalmazandó; megfelelő beavatkozás hiányában a KAP-stratégiai tervben az (EU) .../... rendelet [a KAP-stratégiai tervről szóló rendelet] 85. cikke (2) bekezdésének d) pontjával összhangban meghatározott EMVA-hozzájárulás mértéke alkalmazandó; c)az (EU) .../... rendelet [a horizontális rendelet] 63. cikke (2) bekezdésében említett integrált rendszer alkalmazandó az (EU) .../... rendelet [a KAP-stratégiai tervről szóló rendelet] III. címének II. és IV. fejezetében felsorolt területalapú és állatállomány alapú beavatkozástípusoknak megfelelő intézkedések alapján tett jogi kötelezettségvállalásokra, továbbá a vonatkozó műveleteket egyértelműen meghatározzák; valamint d)a c) pontban említett jogi kötelezettségvállalások nyomán tett kifizetésekre az (EU) .../... rendelet [a horizontális rendelet] 42. cikkében meghatározott időszakon belül kerül sor. (2)Az 1305/2013/EU rendelet 28., 29., 33. és 34. cikkében említett többéves intézkedések szerint a kedvezményezettek javára tett jogi kötelezettségvállalásokkal kapcsolatos kiadások, valamint a 2024. január 1-jét követő időszakra – illetve azon tagállamokban, amelyek a 2014–2020-as időszak e rendelet 1. cikkének (1) bekezdése szerinti meghosszabbítása mellett döntenek a 2025. január 1-jét követő időszakra – vonatkozó jogi kötelezettségvállalásokkal kapcsolatos kiadások az 1305/2013/EU rendelet 14–18. cikke, 19. cikke (1) bekezdésének a) és b) pontja, 20. cikke, 22–27. cikke, 35. cikke, 38. cikke, 39. cikke és 39a. cikke értelmében, valamint az 1303/2013/EU rendelet 35. cikke értelmében a KAP-stratégiai tervnek megfelelő 2022–2027-es időszak alatt támogathatók az EMVA-ból nyújtott hozzájárulással, az alábbi feltételek mellett: a)az ilyen kiadásról a 2022–2027 közötti időszakra szóló vonatkozó KAP-stratégiai terv rendelkezik az (EU) .../... rendelettel [a KAP-stratégiai tervről szóló rendelettel] összhangban, és a kiadás megfelel az (EU) .../... rendelet [a horizontális rendelet] előírásainak; b)az EMVA-hozzájárulás megfelelő beavatkozásra vonatkozó, a KAP-stratégiai tervben az (EU) .../... rendelettel [a KAP-stratégiai tervről szóló rendelettel] összhangban meghatározott mértéke alkalmazandó;

c)az (EU) .../... rendelet [a horizontális rendelet] 63. cikke (2) bekezdésében említett integrált rendszer alkalmazandó az (EU) .../... rendelet [a KAP-stratégiai tervről szóló rendelet] III. címének II. és IV. fejezetében felsorolt területalapú és állatállomány alapú beavatkozástípusoknak megfelelő intézkedések alapján tett jogi kötelezettségvállalásokra, továbbá a vonatkozó műveleteket egyértelműen meghatározzák; valamint d)a c) pontban említett jogi kötelezettségvállalások nyomán tett kifizetésekre az (EU) .../... rendelet [a horizontális rendelet] 42. cikkében meghatározott időszakon belül kerül sor. 2. szakasz

Az 1308/2013/EU rendelet 29–60. cikkében említett támogatási programok 7. cikk Az 1308/2013/EU rendelet 29–60. cikkében és az 1306/2013/EU rendeletben említett támogatási programok alkalmazásának meghosszabbítása (1)Az 1308/2013/EU rendelet 29. cikkében említett, az olívaolaj- és étkezésiolajbogyó-ágazat támogatását szabályozó, a 2018. április 1-től 2021. március 31-ig tartó időszakra szóló munkaprogramokat 2021. december 31-ig meg kell hosszabbítani. Az 1308/2013/EU rendelet 152. cikke szerint elismert termelői szervezeteknek, a termelői szervezetek 156. cikk szerint elismert társulásainak és a 157. cikk szerint elismert szakmaközi szervezeteknek e meghosszabbítás figyelembevételével kell munkaprogramjaikat módosítaniuk. A módosított munkaprogramokról 2020. december 31-ig értesíteni kell a Bizottságot. (2)Azok a gyümölcs- és zöldségágazatban elismert termelői szervezetek, amelyek az 1308/2013/EU rendelet 33. cikke szerinti, valamely tagállam által a 2021. december 31-ét követő időszakra jóváhagyott operatív programmal rendelkeznek, 2021. szeptember 15-ig kérelmet nyújtanak be a szóban forgó tagállamhoz, hogy az említett operatív programot: a)annak érdekében módosítsák, hogy az megfeleljen az (EU) .../... rendelet [a KAP-stratégiai tervről szóló rendelet] követelményeinek; vagy b)az (EU) .../... rendelet [a KAP-stratégiai tervről szóló rendelet] értelmében jóváhagyott új operatív programmal váltsák fel. Ha egy elismert termelői szervezet 2021. szeptember 15-ig nem nyújt be ilyen kérelmet, az 1308/2013/EU rendelet szerint jóváhagyott operatív programja 2021. december 31-én lezárul. (3)Az 1308/2013/EU rendelet 40. cikkében említett, borágazatot támogató programok 2023. október 15-én zárulnak le. Az 1308/2013/EU rendelet 39–54. cikke 2021. december 31-ét követően továbbra is alkalmazandó az említett rendelet értelmében végrehajtott műveletek kapcsán 2023. október 16. előtt felmerült kiadásokra és teljesített kifizetésekre, a rendelet 39–52. cikkében említett támogatási programok keretében. (4)Az 1308/2013/EU rendelet 55. cikkében említett méhészeti ágazati nemzeti programok 2022. július 31-én zárulnak le. Az 1308/2013/EU rendelet 55., 56. és 57. cikke 2021. december 31-ét követően továbbra is alkalmazandó az említett rendelet értelmében végrehajtott műveletek kapcsán 2022. augusztus 1-je előtt felmerült kiadásokra és teljesített kifizetésekre, a rendelet 55. cikkében említett támogatási program keretében. (5)Attól az időponttól kezdődően, amikor a KAP-stratégiai terv az (EU) …/… rendelet [a KAP-stratégiai tervről szóló rendelet] 106. cikkének (7) bekezdése szerint joghatással bír, az adott pénzügyi évben teljesített kifizetések összege az 1308/2013/EU rendelet 29–31. cikke, 39. cikke és 60. cikke szerinti egyes támogatási programokon belül és az (EU) …/… rendelet [a KAP-stratégiai tervről szóló rendelet] 39. cikke b)–e) pontjában említett ágazati beavatkozástípusokon belül nem haladhatja meg az (EU) …/… rendelet [a KAP-stratégiai tervről szóló rendelet] 39. cikke b)–e) pontjában említett ágazati beavatkozástípusonként az egyes pénzügyi évekre meghatározott pénzügyi előirányzatokat. (6)Tekintettel az e cikk (3) és (4) bekezdésében említett támogatási programokra, az 1306/2013/EU rendelet 7. cikkének (3) bekezdése, 9., 21., 43., 51., 52., 54., 59., 67., 68., 70–75., 77., 91–97., 99., 100. cikke, 102. cikkének (2) bekezdése, 110. és 111. cikke, csakúgy mint az e cikkekkel kapcsolatos felhatalmazáson alapuló jogi aktusok és végrehajtási jogi aktusok vonatkozó rendelkezései 2021. december 31-ét követően továbbra is alkalmazandók az 1308/2013/EU rendelet alapján végrehajtott műveletek összefüggésében felmerült kiadásokra, illetve teljesített kifizetésekre, az e cikk (3) és (4) bekezdésében említett támogatási programok lezárultáig. II. cím Módosítások 8. cikk Az 1305/2013/EU rendelet módosításai Az 1305/2013/EU rendelet a következőképpen módosul: 1.A 28. cikk (5) bekezdése a következő második albekezdéssel egészül ki: „A 2021-től kezdődően teljesítendő új kötelezettségvállalások tekintetében a tagállamok egy és három év közötti rövidebb időszakot határoznak meg vidékfejlesztési programjaikban. Ha a tagállamok az első albekezdésnek megfelelően a kezdeti időszak lejártát követően a kötelezettségvállalások éves alapon történő meghosszabbításáról rendelkeznek, 2021-től kezdődően a hosszabbítás nem haladhatja meg az egy évet. 2021-től kezdődően a kezdeti időszakban teljesített kötelezettséget közvetlenül követő új kötelezettségvállalások tekintetében a tagállamok egyéves időszakot határoznak meg vidékfejlesztési programjaikban.”

2.A 29. cikk (3) bekezdése a következő második albekezdéssel egészül ki: „A 2021-től kezdődően teljesítendő új kötelezettségvállalások tekintetében a tagállamok egy és három év közötti rövidebb időszakot határoznak meg vidékfejlesztési programjaikban. Ha a tagállamok az első albekezdésnek megfelelően a kezdeti időszak lejártát követően az ökológiai gazdálkodás fenntartásának éves alapon történő meghosszabbításáról rendelkeznek, 2021-től kezdődően a hosszabbítás nem haladhatja meg az egy évet. 2021-től kezdődően a kezdeti időszakban teljesített kötelezettséget közvetlenül követő, az ökológiai gazdálkodás fenntartására vonatkozó új kötelezettségvállalások tekintetében a tagállamok egyéves időszakot határoznak meg vidékfejlesztési programjaikban.” 3.A 33. cikk (2) bekezdése a következő harmadik albekezdéssel egészül ki: „A 2021-től kezdődően teljesítendő új kötelezettségvállalások tekintetében a tagállamok egy és három év közötti rövidebb időszakot határoznak meg vidékfejlesztési programjaikban. Ha a tagállamok az első albekezdésnek megfelelően a kezdeti időszak lejártát követően a kötelezettségvállalások éves alapon történő megújításáról rendelkeznek, 2021-től kezdődően a megújítás nem haladhatja meg az egy évet.” 4.A 42. cikk (1) bekezdésének helyébe a következő szöveg lép: „(1) A helyi akciócsoportok az 1303/2013/EU rendelet 34. cikkében említett, és adott esetben az (EU) .../... európai parlamenti és tanácsi rendelet [az új CPR]* 27. cikkében említett feladatok mellett további, az irányító hatóság és/vagy a kifizető ügynökség által rájuk átruházott feladatokat is elláthatnak. ------- * Az Európai Parlament és a Tanács (EU) […] rendelete [az új CPR] [...] [...] (HL L [...], [...], [...] o.).” 5.A 44. cikk bevezető mondata helyébe a következő szöveg lép: „Az 1303/2013/EU rendelet 35. cikke (1) bekezdésének c) pontjában említett, és adott esetben az (EU) .../... európai parlamenti és tanácsi rendelet [az új CPR] 28. cikkében említett támogatás a következő célokra ítélhető oda:” 6.Az 58. cikk a következőképpen módosul: a)az (1) bekezdés a következő második albekezdéssel egészül ki: „Az (5), (6) és (7) bekezdés sérelme nélkül az e rendelet alapján a 2021. január 1. és 2021. december 31. közötti időszakban nyújtható uniós vidékfejlesztési támogatás teljes összege a 2021 és 2027 közötti időszakra vonatkozó többéves pénzügyi keretnek megfelelően legfeljebb 11 258 707 816 EUR, folyó árakon.”; b)a (7) bekezdés helyébe a következő szöveg lép: „(7) A (4) bekezdésben említett éves bontásokban való változások – így többek között az (5) és a (6) bekezdésben említett átcsoportosítások, valamint az (EU) .../... európai parlamenti és tanácsi rendelet* [e rendelet] 1. cikkének megfelelően végzett átcsoportosítások – figyelembevétele érdekében, az elkülönített összegek egészében változást nem jelentő technikai kiigazítások elvégzése céljából, valamint az e rendelet elfogadását követően valamely jogalkotási aktusban előírt bármely egyéb módosítás figyelembevétele érdekében a Bizottságot fel kell hatalmazni arra, hogy e rendelet 83. cikkével összhangban felhatalmazáson alapuló jogi aktusokat fogadjon el az e rendelet I. mellékletében foglalt felső összeghatárok felülvizsgálata céljából. ----- * Az Európai Parlament és a Tanács (EU) […] rendelete [...] [...] (HL L [...], [...], [...] o.).” 7.Az 59. cikk (5) bekezdése a következő második albekezdéssel egészül ki: „Amennyiben a tagállamok élnek az 1307/2013/EU rendelet 14. cikke (1) bekezdésének hatodik albekezdésében meghatározott lehetőséggel, az e bekezdés első albekezdésében megállapított százalékok az EMVA-ból a vidékfejlesztési programok számára biztosított teljes hozzájárulásra alkalmazandók, az 1307/2013/EU rendelet 14. cikke (1) bekezdésének hatodik albekezdése szerint rendelkezésre bocsátott kiegészítő támogatás nélkül.” 8.A 75. cikk (1) bekezdése a következő második albekezdéssel egészül ki:

„Azon programok tekintetében, amelyek esetében a tagállamok a 2014–2020-as időszaknak az (EU) .../... rendelet [e rendelet] 1. cikke (1) bekezdése szerinti meghosszabbítása mellett döntenek, az adott tagállamok e bekezdés első albekezdésének megfelelően 2025. december 31-ig benyújtják a Bizottságnak az éves végrehajtási jelentésüket.” 9.a 78. cikk a következő második albekezdéssel egészül ki: „Azon programok tekintetében, amelyek esetében a tagállamok a 2014–2020-as időszaknak az (EU) .../... rendelet [e rendelet] 1. cikke (1) bekezdése szerinti meghosszabbítása mellett döntenek, az adott tagállamok e bekezdés első albekezdésének megfelelően 2025. december 31-ig benyújtják a Bizottságnak az utólagos értékelési jelentésüket.” 10.Az I. melléklet az e rendelet I. mellékletében foglaltaknak megfelelően módosul.



9. cikk Az 1306/2013/EU rendelet módosításai Az 1306/2013/EU rendelet a következőképpen módosul: 1.A 25. cikk a következő harmadik albekezdéssel egészül ki: „2021-ben a tartalék összege 400 millió EUR (2011-es árakon), amelyet az (EU) .../... tanácsi rendelet* [a többéves pénzügyi keretről szóló rendelet] mellékletében szereplő többéves pénzügyi keret 3. fejezetbe kell beilleszteni. ----- * A Tanács (EU) […] rendelete […] a 2021–2027-es időszakra vonatkozó többéves pénzügyi keretről (HL...).” 2.A 33. cikk helyébe a következő szöveg lép: „33. cikk Költségvetési kötelezettségvállalások A vidékfejlesztési programokra vonatkozó uniós költségvetési kötelezettségvállalások tekintetében az 1303/2013/EU rendelet 76. cikkét – adott esetben az (EU) .../... európai parlamenti és tanácsi rendelet* [e rendelet] 2. cikkének (2) bekezdésével összefüggésben – kell alkalmazni. * Az Európai Parlament és a Tanács (EU) […] rendelete [...] [...] (HL L [...], [...], [...] o.).” 3.A 35. cikk a következő (5) bekezdéssel egészül ki: „(5) Azon programok tekintetében, amelyek esetében a tagállamok a 2014–2020-as időszaknak az (EU) .../... rendelet [e rendelet] 1. cikke (1) bekezdése szerinti meghosszabbítása mellett döntenek, a 2021-es előirányzatokhoz nem nyújtható előfinanszírozás.” 4.A 37. cikk (1) bekezdésének helyébe a következő szöveg lép:

„(1) A vidékfejlesztési program végrehajtásában elért eredményekről szóló utolsó éves jelentés átvételét követően a Bizottság a hatályos pénzügyi terv, az adott vidékfejlesztési program végrehajtásának utolsó évére vonatkozó éves elszámolás és a számlaelszámolásról hozott kapcsolódó határozat alapján – a rendelkezésére álló források függvényében – kifizeti az egyenleget. Az elszámolást az 1303/2013/EU rendelet 65. cikkének (2) bekezdésében – adott esetben az (EU) .../... rendelet [e rendelet] 2. cikkének (2) bekezdésével összefüggésben – a kiadások elszámolhatóságára meghatározott végső határidő letelte után legkésőbb hat hónappal kell a Bizottságnak benyújtani. Az elszámolásnak a kifizető ügynökségnél a kiadások elszámolhatóságára meghatározott végső határidőig felmerült kiadásokra kell vonatkoznia.” 5.A 38. cikk (2) bekezdésének helyébe a következő szöveg lép: „(2) Automatikusan vissza kell vonni a költségvetési kötelezettségvállalásoknak az 1303/2013/EU rendelet 65. cikke (2) bekezdésében – adott esetben az (EU) .../... rendelet [e rendelet] 2. cikke (2) bekezdésével összefüggésben – a kiadások elszámolhatóságára meghatározott végső határidőt követően felhasználatlan azon részét, amelyre vonatkozóan nem állítottak ki kiadásigazoló nyilatkozatot az említett határidőt követő hat hónapon belül.”



10. cikk Az 1307/2013/EU rendelet módosításai Az 1307/2013/EU rendelet a következőképpen módosul: 1.A 11. cikk (6) bekezdése a következő negyedik albekezdéssel egészül ki: „A tagállamoknak a 2021-es évre vonatkozóan 2020. augusztus 1-jéig értesítik a Bizottságot az e cikknek megfelelően hozott döntéseikről és a csökkentések eredményeképpen keletkező becsült összegekről.” 2.A 14. cikk a következőképpen módosul: a)az (1) bekezdés a következő hetedik albekezdéssel egészül ki: „2020. augusztus 1-jéig a tagállamok dönthetnek úgy, hogy az e rendelet II. mellékletében a 2021-es naptári évre meghatározott éves nemzeti felső összeghatáruk 15 %-áig terjedő összeget rendelkezésre bocsátják az EMVA-ból a 2022-es pénzügyi évben nyújtott kiegészítő támogatásként. Az ennek megfelelő összeg így már nem használható fel közvetlen támogatás nyújtására. Az erre vonatkozó döntésről – amelyben meg kell határozni a választott százalékos arányt – 2020. augusztus 1-jéig értesíteni kell a Bizottságot.”; b)a (2) bekezdés a következő hetedik albekezdéssel egészül ki: „Azok a tagállamok, amelyek a 2022-es pénzügyi évre nem hozzák meg az (1) bekezdésben említett döntést, 2020. augusztus 1-jéig dönthetnek úgy, hogy a 2022-es pénzügyi évben az (EU) .../... tanácsi rendelet* [a többéves pénzügyi keretről szóló rendelet] elfogadását követően elfogadott uniós jogszabályok szerint az EMVA-ból finanszírozott támogatásra elkülönített összeg legfeljebb 15 %-át, illetve Bulgária, Észtország, Spanyolország, Lettország, Litvánia, Lengyelország, Portugália, Románia, Szlovákia, Finnország és Svédország esetében legfeljebb 25 %-át közvetlen kifizetésként rendelkezésre bocsátják. Az ennek megfelelő összeg így már nem használható fel az EMVA-ból finanszírozott támogatás nyújtására. Az erre vonatkozó döntésről – amelyben meg kell határozni a választott százalékos arányt – 2020. augusztus 1-jéig értesíteni kell a Bizottságot. ----- * A Tanács (EU) […] rendelete […] a 2021–2027-es időszakra vonatkozó többéves pénzügyi keretről (HL...).” 3.Az 1. fejezet a következő 15a. cikkel egészül ki: „15a. cikk A 2021-es naptári évre vonatkozó értesítések A 2021-es naptári évre vonatkozóan a tagállamok 2020. augusztus 1-jéig értesítik a Bizottságot az éves nemzeti felső összeghatárra vonatkozó, a 22. cikk (2) bekezdésében, a 42. cikk (1) bekezdésében, a 49. cikk (1) bekezdésében, az 51. cikk (1) bekezdésében és az 53. cikk (6) bekezdésében említett százalékértékekről.”

4.A 22. cikk (5) bekezdése a következő második albekezdéssel egészül ki: „Ha a 2021-es naptári évre vonatkozóan a Bizottság által az (1) bekezdés alapján valamely tagállam tekintetében megállapított felső összeghatár a II. mellékletben meghatározott összeg változása vagy az adott tagállam e cikk (3) bekezdésével, a 14. cikk (1) vagy (2) bekezdésével, a 42. cikk (1) bekezdésével, a 49. cikk (1) bekezdésével, az 51. cikk (1) bekezdésével vagy az 53. cikkel összhangban hozott döntése következtében eltér az előző évitől, a szóban forgó tagállam az e cikk (4) bekezdésének való megfelelés érdekében lineárisan csökkenti, illetve növeli valamennyi támogatási jogosultság értékét és/vagy csökkenti, illetve növeli a nemzeti tartalékot vagy a regionális tartalékokat.”



5.A 23. cikk (6) bekezdése a következő negyedik albekezdéssel egészül ki: „A 2021-es naptári évre vonatkozóan az (1) bekezdés első albekezdését alkalmazó tagállamok 2020. augusztus 1-jéig értesítik a Bizottságot a (2) és a (3) bekezdésben említett döntéseikről.”; 6.A 25. cikk a következő (11) bekezdéssel egészül ki: „(11) A 22. cikk (5) bekezdésében említett kiigazítás alkalmazását követően azok a tagállamok, amelyek éltek az e cikk (4) bekezdésében biztosított eltérés lehetőségével, dönthetnek úgy, hogy a 2019. december 31-én a mezőgazdasági termelők birtokában lévő, e bekezdés második albekezdésével összhangban kiszámított 2020. évi nemzeti vagy regionális egységértéknél alacsonyabb értékű támogatási jogosultságok egységértékét 2020-ra vonatkozóan a nemzeti vagy regionális egységértékhez közelítve növelik. Az egységérték növelését az alábbi feltételek mellett kell kiszámítani: a) a növelés mellett döntő tagállam által alkalmazott számítási módszer alapját objektív és megkülönböztetésmentes kritériumok képezik; b) a növelés finanszírozása érdekében a 2019. december 31-én a mezőgazdasági termelők birtokában lévő, a második albekezdéssel összhangban kiszámított 2020. évi nemzeti vagy regionális egységértéknél magasabb értékű saját vagy szerződéses támogatási jogosultságok egészét vagy egy részét csökkenteni kell. E csökkentés az említett jogosultságok értéke és a 2020. évi nemzeti vagy regionális egységérték közötti különbözetre alkalmazandó. E csökkentést objektív és megkülönböztetésmentes kritériumok alapján kell alkalmazni, melyek magukban foglalhatják maximális csökkentés rögzítését is. Az első albekezdésben említett 2020. évi nemzeti vagy regionális egységértéket az alaptámogatási rendszer tekintetében a 22. cikk (1) bekezdésével vagy a 23. cikk (2) bekezdésével összhangban meghatározott 2020. évi nemzeti vagy regionális felső összeghatár – a nemzeti tartalékból vagy regionális tartalékokból kiosztott összegen kívüli – értékének és a 2019. december 31-én a mezőgazdasági termelők birtokában lévő saját vagy szerződéses támogatási jogosultságok számának hányadosaként kell kiszámítani. Az első albekezdéstől eltérve azok a tagállamok, amelyek éltek a (4) bekezdésben biztosított eltérés lehetőségével, dönthetnek úgy, hogy a 22. cikk (5) bekezdésében említett kiigazítás mellett fenntartják a támogatási jogosultságok említett bekezdésnek megfelelően kiszámított értékét. A tagállamok kellő időben tájékoztatják a mezőgazdasági termelőket a támogatási jogosultságaik értékéről, amelyet e bekezdésnek megfelelően számítanak ki.” 7.A 25. cikk a következő (12) bekezdéssel egészül ki: „(12) A 2021-es naptári évre vonatkozóan a tagállamok a (11) bekezdés alkalmazása révén dönthetnek további belső konvergencia alkalmazása mellett.” 8.A 29. cikk helyébe a következő szöveg lép: „29. cikk A támogatási jogosultságok értékével és azok közelítésével kapcsolatos értesítések A tagállamok a 2020-as naptári év tekintetében [megjegyzés a Kiadóhivatalnak: ezen átmeneti rendelet hatálybalépésétől számított egy hónapon belül]-ig értesítik a Bizottságot a 25. cikk (11) bekezdésében említett döntésekről. A tagállamok a 2021-es naptári év tekintetében 2020. augusztus 1-jéig értesítik a Bizottságot a 25. cikk (12) bekezdésében említett döntésekről.”





9.A 30. cikk (8) bekezdése a következő negyedik albekezdéssel egészül ki: „A tartalékból 2021-ben kiosztandó jogosultságok tekintetében a tartalékból a második albekezdéssel összhangban figyelmen kívül hagyott összeget a 22. cikk (5) bekezdésének második albekezdésével összhangban ki kell igazítani. A tartalékból 2021-ben kiosztandó jogosultságok tekintetében e bekezdés harmadik albekezdése nem alkalmazandó.” 10.A 36. cikk (1) bekezdése a következő második albekezdéssel egészül ki: „A 2020-ban egységes területalapú támogatási rendszert alkalmazó tagállamok 2020. december 31-ét követően is folytatják e gyakorlatot.” 11.A 41. cikk (1) bekezdése a következő harmadik albekezdéssel egészül ki: „A tagállamok az alkalmazás évét megelőző év augusztus 1-jéig felülvizsgálhatják az első albekezdésben említett döntésüket. A tagállamok e döntésükről az említett időpontig értesítik a Bizottságot.” 12.A 42. cikk (1) bekezdése a következő második albekezdéssel egészül ki: „A tagállamok az alkalmazás évét megelőző év augusztus 1-jéig felülvizsgálhatják az első albekezdésben említett döntésüket. A tagállamok e döntésükről az említett időpontig értesítik a Bizottságot.” 13.Az 58. cikk (3) bekezdésének helyébe a következő szöveg lép: „(3) A gyapotra vonatkozó terményspecifikus támogatás esetében a támogatható terület hektárszáma után nyújtott támogatás 2020-ra vonatkozó összege a (2) bekezdésben foglalt terméshozamok és a következő referenciaösszegek szorzataként kerül kiszámításra: –Bulgária: 649,45 EUR, –Görögország: 234,18 EUR, –Spanyolország: 362,15 EUR, –Portugália: 228,00 EUR. A gyapotra vonatkozó terményspecifikus támogatás esetében a támogatható terület hektárszáma után nyújtott támogatás 2021-re vonatkozó összege a (2) bekezdésben foglalt terméshozamok és a következő referenciaösszegek szorzataként kerül kiszámításra: –Bulgária: 624,11 EUR, –Görögország: 225,04 EUR, –Spanyolország: 348,03 EUR, –Portugália: 219,09 EUR.” 14.A II. és a III. melléklet e rendelet II. mellékletének megfelelően módosul.

11. cikk Az 1308/2013/EU rendelet módosításai Az 1308/2013/EU rendelet a következőképpen módosul: 1.A 29. cikk (2) bekezdésének helyébe a következő szöveg lép: „(2) Az (1) bekezdésben említett munkaprogramokkal kapcsolatos uniós finanszírozási összegek 2020-ra vonatkozóan a következők: a) Görögország esetében 11 098 000 EUR; b) Franciaország esetében 576 000 EUR; c) Olaszország esetében 35 991 000 EUR. Az (1) bekezdésben említett munkaprogramokkal kapcsolatos uniós finanszírozási összegek 2021-re vonatkozóan a következők: a) Görögország esetében 10 666 000 EUR; b) Franciaország esetében 554 000 EUR; c) Olaszország esetében 34 590 000 EUR.” 2.Az 58. cikk (2) bekezdésének helyébe a következő szöveg lép: „(2) Az (1) bekezdésben meghatározott, a termelői szervezeteknek nyújtható uniós támogatás összege 2020-ban 2 277 000 EUR Németország esetében. Az (1) bekezdésben meghatározott, a termelői szervezeteknek nyújtható uniós támogatás összege 2021-ben 2 188 000 EUR Németország esetében.” 3.A VI. melléklet helyébe e rendelet III. mellékletének szövege lép. 12. cikk A 228/2013/EU rendelet módosításai A 228/2013/EU rendelet 30. cikkének (1), (2) és (3) bekezdése helyébe a következő szöveg lép: „(1) Az e rendeletben előírt intézkedések – az e rendelet 22. és 24. cikkében foglalt intézkedések kivételével – az 1306/2013/EU európai parlamenti és tanácsi rendelet 4. cikke (1) bekezdésének a) pontja értelmében a mezőgazdasági piacok stabilizálására szánt intervenciót testesítik meg.

(2) Minden egyes pénzügyi év tekintetében az Unió finanszírozza a III. és IV. fejezetben foglalt rendelkezéseket évente legfeljebb a következő összeggel: – Franciaország tengerentúli megyéi: 267 580 000 EUR, – Azori-szigetek és Madeira: 102 080 000 EUR, – Kanári-szigetek: 257 970 000 EUR. (3) Az egyes pénzügyi években a III. fejezetben foglalt intézkedések finanszírozására juttatott összegek nem haladhatják meg az alábbi összegeket: – Franciaország tengerentúli megyéi: 25 900 000 EUR, – Azori-szigetek és Madeira: 20 400 000 EUR, – Kanári-szigetek: 69 900 000 EUR. A Bizottság végrehajtási jogi aktusokat fogad el, amelyekben meghatározza azokat a követelményeket, amelyek szerint a tagállamok módosíthatják az ellátási szabályok kedvezményeiben részesülő különböző termékekhez évente hozzárendelt források előirányzatát. Ezeket a végrehajtási jogi aktusokat a 34. cikk (2) bekezdésében említett vizsgálóbizottsági eljárás keretében kell elfogadni. -- * Az Európai Parlament és a Tanács 1306/2013/EU rendelete (2013. december 17.) a közös agrárpolitika finanszírozásáról, irányításáról és monitoringjáról és a 352/78/EGK, a 165/94/EK, a 2799/98/EK, a 814/2000/EK, az 1290/2005/EK és a 485/2008/EK tanácsi rendelet hatályon kívül helyezéséről (HL L 347., 2013.12.20., 549. o.).” 13. cikk A 229/2013/EU rendelet módosításai A 229/2013/EU rendelet 18. cikke (2) és (3) bekezdésének helyébe a következő szöveg lép: „(2) Az Unió a III. és a IV. fejezetben előírt intézkedéseket legfeljebb évi 23 000 000 EUR erejéig finanszírozza. (3) A III. fejezetben említett egyedi ellátási szabályok finanszírozására előirányzott összeg nem haladhatja meg a 6 830 000 EUR-t.” III. Cím

Záró rendelkezések 14. cikk Hatálybalépés és alkalmazás Ez a rendelet az Európai Unió Hivatalos Lapjában való kihirdetését követő hetedik napon lép hatályba.

Mindazonáltal: –a 10. cikk (6) bekezdését 2020. január 1-jétől kell alkalmazni; –a 12. és 13. cikket 2021. január 1-jétől kell alkalmazni. Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, -án/-én. az Európai Parlament részéről a Tanács részéről az elnök az elnök



PÉNZÜGYI KIMUTATÁS 1.A JAVASLAT/KEZDEMÉNYEZÉS FŐBB ADATAI 1.1.A javaslat/kezdeményezés címe 1.2.Az érintett szakpolitikai terület(ek) (programklaszter) 1.3.A javaslat/kezdeményezés típusa 1.4.A javaslat/kezdeményezés indoklása 1.5.A javaslat/kezdeményezés időtartama és pénzügyi hatása 1.6.Tervezett irányítási módszer(ek) 2.IRÁNYÍTÁSI INTÉZKEDÉSEK 2.1.A nyomon követésre és a jelentéstételre vonatkozó rendelkezések 2.2.Irányítási és kontrollrendszer 2.3.A csalások és a szabálytalanságok megelőzésére vonatkozó intézkedések

3.A JAVASLAT/KEZDEMÉNYEZÉS BECSÜLT PÉNZÜGYI HATÁSA 3.1.A többéves pénzügyi keret érintett fejezete/fejezetei és a költségvetés érintett kiadási sora/sorai 3.2.A kiadásokra gyakorolt becsült hatás 3.2.1.A kiadásokra gyakorolt becsült hatás összegzése 3.2.2.Az igazgatási előirányzatokra gyakorolt becsült hatás 3.2.3.Harmadik felek részvétele a finanszírozásban 3.3.A bevételre gyakorolt becsült hatás 1.A JAVASLAT/KEZDEMÉNYEZÉS FŐBB ADATAI 1.1.A javaslat/kezdeményezés címe A) Javaslat: Az Európai Parlament és a Tanács rendelete az Európai Mezőgazdasági Vidékfejlesztési Alapból (EMVA) és az Európai Mezőgazdasági Garanciaalapból (EMGA) 2021-ben nyújtandó támogatásokra vonatkozó egyes átmeneti rendelkezések megállapításáról, a 228/2013/EU, a 229/2013/EU és az 1308/2013/EU rendeletnek a források és azok 2021. évben történő elosztása tekintetében történő módosításáról, valamint az 1305/2013/EU, az 1306/2013/EU és az 1307/2013/EU rendeletnek a források és azok 2021. évben való alkalmazása tekintetében történő módosításáról B) Javaslat: Az Európai Parlament és a Tanács rendelete az 1306/2013/EU rendeletnek a pénzügyi fegyelem tekintetében a 2021-es pénzügyi évtől történő módosításáról, valamint az 1307/2013/EU rendeletnek a 2020. évre vonatkozóan a pillérek közötti rugalmasság tekintetében történő módosításáról 1.2.Az érintett szakpolitikai terület(ek) (Programklaszter) 8. programklaszter – Mezőgazdasági és tengerpolitika a 2021–2027-es időszak többéves pénzügyi keretének 3. fejezetén belül – Természeti erőforrások és környezet 1.3.A javaslat/kezdeményezés a következőre irányul: ◻ új intézkedés ◻ kísérleti projektet/előkészítő intézkedést követő új intézkedés ⌧ jelenlegi intézkedés meghosszabbítása ◻ egy vagy több intézkedés összevonása vagy átalakítása egy másik/új intézkedéssé 1.4.A javaslat/kezdeményezés indoklása 1.4.1.Rövid vagy hosszú távon kielégítendő szükséglet(ek) a kezdeményezés végrehajtásának részletes ütemtervével

E javaslat célja, hogy biztosítsa a Közös Agrárpolitika (KAP) bizonyos elemeinek folytonosságát a 2014–2020-as időszakot követő egyéves átmeneti időszak során, méghozzá a KAP-stratégiai tervekre vonatkozó szabályoknak a COM (2018) 392 final bizottsági javaslat alapján történő alkalmazásáig. További magyarázattal szolgál az e javaslatokhoz tartozó indokolás, valamint a 2020 utáni időszakra vonatkozó bizottsági javaslatot (COM (2018) 392 final) kísérő pénzügyi kimutatás 1.4.1. pontja. 1.4.2.Az Unió részvételéből származó hozzáadott érték (adódhat többek között a koordinációból eredő előnyökből, a jogbiztonságból, a fokozott hatékonyságból vagy a kiegészítő jellegből). E pontban „az Unió részvételéből származó hozzáadott érték” azt az uniós részvételből adódó értéket jelenti, amely többletként jelentkezik ahhoz az értékhez képest, amely a tagállamok egyedüli fellépése esetén jött volna létre. Lásd a COM (2018) 392 final dokumentum pénzügyi kimutatásának 1.4.1. pontját. 1.4.3.Hasonló korábbi tapasztalatok tanulsága Tárgytalan. 1.4.4.Egyéb releváns eszközökkel való összeegyeztethetőség és lehetséges szinergia Tárgytalan. 1.5.A javaslat/kezdeményezés időtartama és pénzügyi hatása ⌧ határozott időtartam –⌧ időtartam: 2021. 1. 1-től 2021. 12. 31-ig –⌧ pénzügyi hatás: 2021-ben a kötelezettségvállalási előirányzatokra (közvetlen kifizetések 2022-ben) és 2021-ben és azt követően a kifizetési előirányzatokra ◻ határozatlan időtartam Beindítási időszak: ÉÉÉÉ-tól/-től ÉÉÉÉ-ig, azt követően: rendes ütem. 1.6.Tervezett irányítási módszer(ek) ◻ Bizottság általi közvetlen irányítás –◻ a Bizottság szervezeti egységein keresztül, ideértve az uniós küldöttségek személyzetét –◻ végrehajtó ügynökségen keresztül ⌧ Megosztott irányítás a tagállamokkal ◻ Közvetett irányítás a költségvetés végrehajtásával kapcsolatos feladatoknak a következőkre történő átruházásával: –◻ harmadik országok vagy az általuk kijelölt szervek

–◻ nemzetközi szervezetek és ügynökségeik (nevezze meg) –◻ az EBB és az Európai Beruházási Alap –◻ a költségvetési rendelet 70. és 71. cikkében említett szervek –◻ közjogi szervek –◻ magánjog alapján működő, közfeladatot ellátó szervek, amennyiben megfelelő pénzügyi garanciákat nyújtanak –◻ valamely tagállam magánjoga alapján működő, köz- és magánszféra közötti partnerség végrehajtásával megbízott és megfelelő pénzügyi garanciákat nyújtó szervek –◻ az EUSZ V. címének értelmében a KKBP terén konkrét fellépések végrehajtásával megbízott, és a vonatkozó alap-jogiaktusban meghatározott személyek. –Egynél több irányítási módszer feltüntetése esetén kérjük, adjon részletes felvilágosítást a „Megjegyzések” rovatban. Megjegyzések A jelenlegi helyzethez képest nincs lényeges változás, vagyis a KAP-hoz kapcsolódó kiadások nagy részének kezelése a tagállamokkal folytatott megosztott irányítás mellett történik. Mindazonáltal egy igen csekély részük a Bizottság közvetlen irányítása alá fog tartozni. 2.IRÁNYÍTÁSI INTÉZKEDÉSEK 2.1.A nyomon követésre és a jelentéstételre vonatkozó rendelkezések Gyakoriság és feltételek A hatályos jogszabályokhoz képest nincs lényeges változás. 2.2.Irányítási és kontrollrendszer(ek) 2.2.1.Az irányítási módszer(ek), a finanszírozás végrehajtási mechanizmusai, a kifizetési módok és a javasolt kontrollstratégia indokolása A KAP-stratégiai tervek felé való szükséges átmenet zökkenőmentességének biztosítása érdekében ez a javaslat a szükséges időszakra fenntartja a megosztott irányítás szerinti meglévő irányítási módokat, valamint a kifizetési és ellenőrzési módszereket. Mint ilyen, a tagállamok által már létrehozott, jól működő rendszerekre épül. 2.2.2.A felismert kockázatokkal és a csökkentésükre létrehozott belső kontrollrendszerekkel kapcsolatos információk Az, hogy a legutóbbi években a KAP égisze alatt tartósan alacsony volt a hibaarány, azt jelzi, hogy a tagállamok által létrehozott irányítási és ellenőrzési rendszerek megfelelően működnek és kellő bizonyosságot szolgáltatnak. Az átmeneti rendelkezések az ellenőrzési rendszerek tekintetében a jelenlegi szabályok fenntartását írják elő. 2.2.3.A kontroll költséghatékonyságának becslése és indokolása (a „kontroll költségei ÷ a kezelt kapcsolódó források értéke” hányados) és a hibakockázat várható szintjeinek értékelése (kifizetéskor és záráskor)

A javaslatok az ellenőrzések tekintetében fenntartják a jelenlegi helyzetet. 2.3.A csalások és a szabálytalanságok megelőzésére vonatkozó intézkedések Tüntesse fel a meglévő vagy tervezett megelőző és védintézkedéseket, pl. a csalás elleni stratégiából. A meglévő intézkedések tekintetében nincs javasolt módosítás. 3.A JAVASLAT/KEZDEMÉNYEZÉS BECSÜLT PÉNZÜGYI HATÁSA Az átmeneti javaslatban szereplő összegek összhangban vannak a 2021–2027-es időszakra vonatkozó többéves pénzügyi keretről szóló javaslat (COM (2018) 322 final/2.) 3. fejezetében a KAP tekintetében a vonatkozó pénzügyi évekre javasolt összegekkel. Ezért a piachoz kapcsolódó, az EMGA által finanszírozott kiadások tekintetében az 1308/2013/EU rendelet szerinti támogatások kiigazításra kerülnek azon szint szerint, amelyet a KAP-stratégiai tervek támogatásáról szóló javaslat (COM (2018) 392 final) ugyanazon ágazatok tekintetében a 2021. pénzügyi évre vonatkozóan javasolt. A 228/2013/EU és a 229/2013/EU rendeletben a legkülső régiók és az égei-tengeri szigetek számára elkülönített előirányzatokat szintén a 2021. évre javasolt szintre kell kiigazítani (vö. COM (2018) 394 final). A 2021. naptári évre javasolt, a 2022. pénzügyi évben finanszírozott közvetlen kifizetési előirányzatok összege megegyezik a közvetlen kifizetési beavatkozástípusokra a COM (2018) 392 final dokumentumban a 2021-es naptári évre javasolt támogatási összegekkel. A vidékfejlesztés folyamatosságának biztosítása érdekében a javaslat a 2021. évre vonatkozó előirányzatokról is rendelkezik. Ezek összege megegyezik a COM (2018) 392 final dokumentumban ugyanezen évre javasolt vidékfejlesztési beavatkozástípusokhoz kapcsolódó összegekkel. Abban az esetben, ha a tagállamok úgy döntenek, hogy a 2014–2020-as időszakra szóló vidékfejlesztési programjaikat nem hosszabbítják meg, a 2021. évi felhasználatlan előirányzatokat a KAP-stratégiai terv 2022–2025-ös előirányzataira kell átprogramozni. A Bizottság azt javasolja, hogy az átmeneti időszakban maradjon meg az 1306/2013/EU rendelet 25. cikkében említett, a mezőgazdasági válságokra képzett tartaléknak a 2014–2020-as időszakban meglévő összege. Összességében ez a javaslat azt jelenti, hogy a kötelezettségvállalási előirányzatok tekintetében a javaslatnak a 2021–2027 közötti időszakra vonatkozóan nincs pénzügyi hatása ahhoz képest, ami a 2020 utáni időszakra vonatkozó KAP-ról szóló bizottsági javaslatot kísérő pénzügyi kimutatásban javaslatként szerepelt (COM (2018) 392 final). Ami a kifizetési előirányzatokat illeti, a becsült potenciális hatás az alábbiakban kerül kifejtésre, de a 2014–2020-as vidékfejlesztési programok meghosszabbítása tekintetében a tagállamok döntésétől függ majd. Az alább bemutatott pénzügyi következmények tükrözik azokat a becsült változásokat, amelyekre a 2020 utáni időszakra vonatkozó KAP-ról szóló bizottsági javaslatot (COM (2018) 392 final) kísérő pénzügyi kimutatásában meghatározott hatásokhoz képest lehet számítani.



3.1.A többéves pénzügyi keret érintett fejezete és a költségvetés érintett kiadási sora/sorai A többéves pénzügyi keret fejezete Költségvetési sor Kiadás típusa Hozzájárulás

3. fejezet: Természeti erőforrások és környezet diff./nem diff. EFTA-országoktól tagjelölt országoktól harmadik országoktól a költségvetési rendelet [21. cikke (2) bekezdésének b) pontja] értelmében 3. nem diff. NEM NEM NEM NEM 3.2.A kiadásokra gyakorolt becsült hatás 3.2.1.A kiadásokra gyakorolt becsült hatás összegzése millió EUR (három tizedesjegyig) A többéves pénzügyi

keret fejezete 3. Természeti erőforrások és környezet

Az EMGA esetében a javaslat nincs hatással a 2020 utáni időszakra vonatkozó KAP-ról szóló bizottsági javaslatot (COM (2018) 392 final) kísérő pénzügyi kimutatásban ismertetett becslésekhez képest az összes kiadásra. Az átmeneti javaslat az 1308/2013/EU rendelet szerinti ágazati támogatási programok (azaz a gyümölcs- és zöldségfélék, az olívaolaj, a méhészet, a bor és a komló) tekintetében biztosítja a folytonosságot mindaddig, amíg e programok a KAP-terv részét nem képezik, ami azt jelenti, hogy a KAP-terv szerinti ágazati beavatkozástípusokra vonatkozó becsült kötelezettségvállalások az átmeneti időszakban a vonatkozó KAP-terven kívüli, piachoz kapcsolódó kiadások maradnak. Ugyanez vonatkozik a közvetlen kifizetésekre is, amelyek esetében a KAP-tervben előirányzott kötelezettségvállalások az átmeneti időszakban a KAP-on kívüli közvetlen kifizetések maradnak. Ezek a változások, valamint a válságokra képzett tartaléknak az átmeneti időszakban is fenntartani javasolt finanszírozása az átfogó kötelezettségvállalások tekintetében az egyes éveken belül és az időszak egészében is semleges hatással jár, ezért összhangban van a 2021–2027 közötti időszak tekintetében az EMGA részleges felső határára vonatkozó bizottsági javaslattal. Ami az EMVA-t illeti, a javaslat az időszak kötelezettségvállalási előirányzatai tekintetében semleges. A 2014–2020 közötti időszak vidékfejlesztési programjainak meghosszabbítása tekintetében hozott tagállami döntések hatással lesznek a kötelezettségvállalások időzítésére, mivel a 2021. évi EMVA-előirányzatokat – amennyiben a tagállamok nem kérik a meghosszabbítást – át kell csoportosítani a 2022–2025-ös EMVA-előirányzatokhoz. A kifizetési előirányzatok időzítésére gyakorolt nettó hatás jelenleg nem számszerűsíthető, mivel az a tagállamok azon döntéseitől függ, amelyek a 2020 utáni időszakra vonatkozó KAP-ról szóló bizottsági javaslatot (COM (2018) 392 final) kísérő pénzügyi kimutatásban a Bizottság által becsült ütemezéshez képest késleltethetik vagy felgyorsíthatják a kifizetések végrehajtását: a 2014–2020-as vidékfejlesztési programok meghosszabbítása várhatóan felgyorsítja majd az adott tagállam/program kifizetési profilját, míg a 2021. évi felhasználatlan előirányzatoknak a 2022–2025-ös időszakra való átcsoportosítása késlelteti a kifizetéseket. Összességében a programozási időszak egészére vonatkozó kifizetési előirányzatok összege változatlan marad. 2021. 2022. 2023. 2024. 2025. 2026. 2027. 2027 után ÖSSZESEN RÉSZÖSSZEG – EMGA Kötelezettségvállalási előirányzatok (1) Kifizetési előirányzatok (2) RÉSZÖSSZEG – EMVA Kötelezettségvállalási előirányzatok (3) Kifizetési előirányzatok (4) A KAP-hoz tartozó előirányzatok ÖSSZESEN Kötelezettségvállalási előirányzatok (5)=(1+3) Kifizetési előirányzatok (6)=(2+4)



A többéves pénzügyi keret fejezete 7. „Igazgatási kiadások” millió EUR (három tizedesjegyig) 2021. 2022. 2023. 2024. 2025. 2026. 2027. 2027 után ÖSSZESEN Humánerőforrás Egyéb igazgatási kiadások A többéves pénzügyi keret 7. FEJEZETÉHEZ tartozó előirányzatok ÖSSZESEN (Összes kötelezettségvállalási előirányzat = Összes kifizetési előirányzat) millió EUR (három tizedesjegyig) 2021. 2022. 2023. 2024. 2025. 2026. 2027. 2027 után ÖSSZESEN A többéves pénzügyi keret FEJEZETEIHEZ tartozó előirányzatok ÖSSZESEN Kötelezettségvállalási előirányzatok Kifizetési előirányzatok 3.2.2.Az igazgatási előirányzatokra gyakorolt becsült hatás összefoglalása –◻ A javaslat/kezdeményezés nem vonja maga után igazgatási jellegű előirányzatok felhasználását. –⌧ A javaslat/kezdeményezés az alábbi igazgatási jellegű előirányzatok felhasználását vonja maga után: A javaslat nem módosítja a 2020 utáni időszakra vonatkozó bizottsági javaslatot kísérő pénzügyi kimutatásban becsült hatást (vö. COM (2018) 392). millió EUR (három tizedesjegyig) 2021. 2022. 2023. 2024. 2025. 2026. 2027. ÖSSZESEN A többéves pénzügyi keret 7. FEJEZETE Humánerőforrás Egyéb igazgatási kiadások A többéves pénzügyi keret 7. FEJEZETÉNEK részösszege

A többéves pénzügyi keret 7. FEJEZETÉBE bele nem tartozó előirányzatok Humánerőforrás Egyéb igazgatási jellegű kiadások A többéves pénzügyi keret 7. FEJEZETÉBE bele nem tartozó előirányzatok részösszege ÖSSZESEN A humánerőforrással és más igazgatási jellegű kiadásokkal kapcsolatos előirányzat-igényeket az adott főigazgatóság rendelkezésére álló, az intézkedés irányításához rendelt előirányzatokkal és/vagy az adott főigazgatóságon belüli átcsoportosítással kell teljesíteni. A források adott esetben a költségvetési korlátok betartása mellett kiegészíthetők az éves elosztási eljárás keretében az irányító főigazgatósághoz rendelt további allokációkkal. 3.2.2.1.Becsült humánerőforrás-szükségletek –◻ A javaslat/kezdeményezés nem igényel humánerőforrást. –⌧ A javaslat/kezdeményezés az alábbi humánerőforrás-igénnyel jár: A javaslat nem módosítja a 2020 utáni időszakra vonatkozó bizottsági javaslatot kísérő pénzügyi kimutatásban becsült követelményeket (vö. COM (2018) 392). A becsléseket teljes munkaidős egyenértékben kell kifejezni 2021. 2022. 2023. 2024. 2025. 2026. 2027. •A létszámtervben szereplő álláshelyek (tisztviselők és ideiglenes alkalmazottak) a központban és a bizottsági képviseleteken a küldöttségeknél kutatás • Külső munkatársak teljes munkaidős egyenértékben (FTE) kifejezve - AC, AL, END, INT és JED 7. fejezet A többéves pénzügyi keret 7. FEJEZETÉHEZ tartozó előirányzatokból finanszírozva - a központban - a küldöttségeknél A programkeretből finanszírozva - a központban - a küldöttségeknél kutatás egyéb (adja meg) ÖSSZESEN A humánerőforrás-igényeknek az adott főigazgatóság rendelkezésére álló, az intézkedés irányításához rendelt és/vagy az adott főigazgatóságon belül átcsoportosított személyzettel kell eleget tenni. A források adott esetben a meglévő költségvetési korlátok betartása mellett kiegészíthetők az éves elosztási eljárás keretében az irányító főigazgatósághoz rendelt további allokációkkal. Az elvégzendő feladatok leírása: Tisztviselők és ideiglenes alkalmazottak Külső munkatársak 3.2.3.Harmadik felek részvétele a finanszírozásban A javaslat/kezdeményezés –⌧ nem irányoz elő harmadik felek általi társfinanszírozást. –◻ előirányoz harmadik felek általi társfinanszírozást az alábbi becslések szerint: előirányzatok, millió EUR (három tizedesjegyig) 2021. 2022. 2023. 2024. 2025. 2026. 2027. ÖSSZESEN Tüntesse fel a társfinanszírozó szervet Társfinanszírozott előirányzatok ÖSSZESEN